تاركۆڤسكی؛ چێژ وه‌رگرتن له‌ته‌نهایی – كولتور مه‌گه‌زین\nتاركۆڤسكی؛ چێژ وه‌رگرتن له‌ته‌نهایی\nبانگه‌وازێك بۆ ژێرنوسكردنی فیلمی جیدی و به‌كارهێنانی یوتوب وه‌ك میدیایه‌كی كولتوری\nبابه‌تی: كولتور مه‌گه‌زین\t تشرینی دووهەم 20, 2017\nتاركۆڤسكی؛ چه‌ند جوانه وه‌ك ئه‌سپێك ته‌نها بكه‌ویته‌وه...\nته‌نهایی لای ده‌رهێنه‌رو فیلمسازێكی وه‌ك (تاركۆفسكی) به‌شێكه له‌هێمنی، به‌مانای ته‌نهایی بۆ ئه‌وه نییه\nئاندرێ ئارسێینڤیچ تاركۆڤسكی\nAndrei Arsenyevich Tarkovsky 4 April 1932 – 29 December 1986)\nكه‌سێكی داخراو ته‌نیاكه‌وته بیت له‌ژیاندا، كه ئه‌مه مرۆڤ نێزیكده‌خاته‌وه له خه‌مۆكی و بێ وره‌یی و بێ به‌رهه‌می. به‌ڵكو ته‌نهایی و ته‌نیایی مانای دووركه‌تنه‌وه‌یه له قه‌ره‌باڵغیه‌كی كۆمه‌ڵایه‌تی كه زۆرجار دڵڕه‌نجان به‌دووی خۆیدا جێدێڵێت.\nتاركۆڤسكی له‌م فیلمه كۆنه‌یدا كه‌ئێستا له‌سه‌ر یوتوبه و ده‌گه‌ڕێته‌وه بۆ كاتێك كه‌له‌سه‌ر كاسێتی ڤیدیۆ تۆماركراوه، ئه‌وه‌مان فێرده‌كات سه‌بر بگرین و چێژ له‌بێده‌نگی وه‌ربگرین، ئه‌مه‌ش له‌ڕێگه‌ی ئه‌و ماوه زه‌مه‌نه‌یه بێده‌نگیه‌یه كه‌فیلمه‌كه له‌خۆی گرتووه، هه‌روه‌ها درێژی فیلمه‌كه‌ش خۆی له‌خۆیدا له‌خزمه‌تی كرده‌ییبوونی ته‌نهاییه..ده‌ڵێت : چه‌ند جوانه وه‌ك ئه‌سپێك چێژ له‌له‌نجه‌كردنی ته‌نهایی وه‌ربگرین!\nلێره‌وه وه‌ك (كولتور مه‌گه‌زین) هیوادارین ئه‌و گه‌نجانه‌ی كه كاتی خۆیان به‌وه‌رگێڕانی فیلمه‌وه ته‌رخانده‌كه‌ن ، وزه‌ی خۆیان له‌و فیلمانه‌دا ته‌رخان نه‌كه‌ن، كه‌فلیمی ترسناك و ئه‌كشنه و هیچ به‌هایه‌كی سینه‌مای ڕاسته‌قینه‌یان نییه. به‌ڵكو كاتی خۆیان بۆ كولتوری فیلمی جیهانی ته‌رخانبكه‌ن كه بینه‌ری كورد ئاشكراده‌كات به‌چه‌نده‌ها ڕوانینی نوێ بۆ ژیان. ئێمه‌ش وه‌ك كولتور مه‌گه‌زین ئاماده‌ین لینكی یوتوبه‌كانیان بۆ دابنێنین.\nله‌م به‌سته‌ره‌ی خواره‌وه كه گۆڤاری كولتوری ئۆنلاینی (كولتوری كراوه‌یه – Open Culture) دایناوه ده‌توانن فیلمه كورته‌كه ته‌ماشابكه‌ن . هه‌روه‌ها لینكی چه‌نده‌ها فیلمی تاركۆڤسكی تێدایه…\nله‌م لینكه‌شدا هه‌ندێك له‌فیلمه‌كانی دیكه‌ی به‌هیوای ئاشقانی سینه‌مای جیدی ژێنوسی بكه‌ن؛


بەهۆی كەمی بارانبارینەوە لە ئەمساڵدا، بەنداوە گەورەكانی هەرێم كەمترین ئاویان گلداوەتەوە، بەڕێوبەری بەنداوەكانی هەرێمیش دەڵێت، بارودۆخەكە خراپە و داهاتی ئاو كەمە.\nوەزارەتی شارەوانیی هەرێمی كوردستان سەرقاڵی ئامادەكردنی پلانێكە بۆ ئەوەی، زیانەكانی وشكەساڵی كەم بكاتەوە، بڕیاریشە سبەی بۆ ئەو مەبەستە كۆبوونەكەیەك بەڕێوەببات.\nبارودۆخی بەنداوەكانی هەرێم چۆنن؟\nسەبارەت بە مەترسییەكانی سەر بەنداوەكان، ئەكرەم ئەحمەد، بەڕێوبەری گشتیی بەنداوەكانی هەرێم بە تۆڕی میدیایی ئێستای وت، “بارودۆخی بەنداوەكان زۆر خراپن و داهاتی ئاومان زۆر كەمە، نیوەی ساڵی پار باران باریوە، بەنداوە بچوكەكان باشترن، بەڵام بەنداوە گەورەكان زۆر خراپن”.\nبەڕێوبەری گشتیی بەنداوەكان ئەوەشی خستەڕوو، “ئەمساڵ بەگشتیی سەرچاوەكانی ئاومان خراپن، لە هەولێر و گەرمیان و چەندین ناوچەی هەرێم وشكەساڵی ڕاگەیەندراوە، لە هەرێمی وشكەساڵی ڕێژەییمان هەیە و وشكەساڵی كشتوكاڵی ڕویداوە”.\nبەڕێوبەری گشتیی بەنداوەكانی هەرێم وتی، “دەبێت دەست بە ئاوی بەنداوەكانەوە بگرین چونكە نازانین ساڵی داهاتوو بارودۆخمان چۆن دەبێت، لانی كەم دەبێت بەشی خواردنەوە بۆ شارەكان، ئاو بیهێڵێنەوە”.\nئەوەشی ئاشكراكرد، “وەزارەتی كشتوكاڵ ئێستا سەرقاڵی ئامادەكردنی پلانی وشكەساڵییە، لەگەڵ فەرمانگەكانیدا سەرقاڵی كۆكردنەوەی زانیارییە بۆ ئەو مەبەستە”.\nلەبارەی بەردانەوەی ئاو لەلایەن وڵاتانی دراوسێوە، ئەكرەم ئەحمەد ئاماژەی بەوەكرد، “ئەگەر وڵاتانی دراوسێ ئاو بەردەنەوە زۆر باش دەبێت، بەڵام ئەوە ئێران 10 ساڵە ئاوی گرتووەتەوە و وەڵامی كەس ناداتەوە و عێراقیش خۆی بێدەنگ كردووە، وڵاتانی دراوسێ ئاوی خۆیان گرتووەتەوە”.\nئەنجومەنی پارێزگای سلێمانی لەسەر وشكەساڵی كۆدەبێتەوە\nلەلایەكی دیكەوە، ژمارەیەك لە ئەندامانی ئەنجومەنی پارێزگای سلێمانی بۆ كەمكردنەوەی زیانەكانی وشكەساڵی، یاداشتێكیان واژووكردووە و داوا دەكەن ئەنجومەنەكە لەسەر ئەو پرسە كۆببێتەوە.\nمحەمەد ڕەسول، سەرۆكی لیژنەی خزمەتگوزاری و شارەوانیی ئەنجومەنەكە بە تۆڕی میدیایی ئێستای وت، “بەهۆی دروستبوونی وشكەساڵی لە سنوورەكە بەتایبەت بە گەرمیان، چەند گرفتێكمان لە یاداشتێكدا خستوەتەڕوو، داوای كۆبوونەوەی ئەنجومەنمان كردووە بۆ ئەو مەبەستە”.\nئەو ئەندامەی ئەنجومەنی پارێزگا ئەوەشی خستەڕوو، “كۆبوونەوەی داهاتووی ئەنجومەن كە لە چەند ڕۆژی داهاتوودا دەكرێت تایبەتە بەو پرسە”.\nئاشكراشیكرد، “سەرۆكی لیژنەی خزمەتگوزاری و شارەوانی ئەنجومەنی پارێزگای سلێمانی بانگهێشتی كۆبوونەوەیەك كراوە لە وەزارەتی شارەوانیی هەرێم سەبارەت بە هەمان پرس، كە بڕیارە سبەی بەڕێوەبچێت”.\nلەو یاداشتەی ئەندامانی ئەنجومەنی پارێزگای سلێماندا ئاماژە بەوەكراوە، وشكەساڵی بووەتە هۆی دروستبوونی چەند گرفتێك لەوانە، “بە بەرهەمنەهاتنی دەغڵ و دان لە سنوورەكە، نەمانی لەوەڕگا بۆ ئاژەڵان، كەمبوونەوەی ئاوی ژێر زەوی و مەترسیی چۆڵبوونی چەندین گوندی سنوورەكە”.\nچەندین گرفتی دیكەش خراوەتەڕوو، كە بەهۆی وشكەساڵییەوە هاتوونەتە پێش و داوایانكردووە، هەردوو بەڕێوبەری گشتیی كشتوكاڵی سلێمانی و گەرمیان و هەردوو بەڕێوبەری ئاوی ژێرزەوی سلێمانی و گەرمیان ئامادەی كۆبوونەوەكە بن.\nبەهۆی وشکەساڵییەوە کشتوکاڵی بەراوی بەردەم بەنداوەکان قەدەغەکران\nلە کۆبوونەوەیەکی نێوان بەڕێوبەری بەنداوەکانی عێراق و بەرپرسانی بەنداوەکانی دەربەندیخان و دوکان و حەمرین بڕیاردراوە کە ئاوی بەنداوەکان بۆ کشتوکاڵ بەکارنەهێندرێت و تەنها بۆ خواردنەوە و باخداری بێت.\n9ی نیسان، کازم سەهر جابر، بەڕێوبەری گشتیی بەنداوەکانی عێراق و حاتەم حەمید، بەڕێوبەری گشتیی سەنتەری نیشتمانیی سەرچاوە ئاوییەکانی عێراق، لەگەڵ نوێنەری وەزارەتی کارەبای هەرێم و بەڕێوبەری بەنداوەکانی هەرێم کۆبوونەوە، لە کۆبوونەوەکەدا پرسی وشکەساڵی و کەمی ئاوی بەنداوەکان تاووتوێکراوە.\nلەو کۆبوونەوەیەدا پێشنیاز کراوە بۆ چارەسەری کێشەی کەمئاوی، لەلایەن حکومەتی عێراقەوە بەنداوی کەلار لە بەردەسور دروست بکرێت، کە کاریگەرییەکی باشی دەبێت بۆ ئایندەی ناوچەکە و دیزاینەکەشی لەلایەن حکومەتی هەرێمەوە تەواوکراوە و ئامادەیە.\nهەرلە کۆبوونەوەکەدا پێشنیازی ئەوەش کراوە، ئاوی بەنداوەکان تەنها بۆ مەبەستەکانی خواردنەوە و باخداری بەکار بهێنرێت و کشتوکاڵی بەراو قەدەغە بکرێت، هاوکات داواکرا لە سەر ئاستی ناوخۆ و دەرەوە حکومەتی فیدراڵی عێراق ئیلتزاماتی خۆی جێبەجێ بکات بە هەماهەنگی لەگەڵ حکومەتی هەرێم و بەرژەوەندیی هاوڵاتییان ڕەچاو بکرێت.\nئەمریكا هەڵوێستی خۆی لەبارەی پەیوەندییەكانی بەغداد و تاران ئاشكرا كرد\nئه‌مینداری گشتیی یه‌كگرتوو: كاتی موزایه‌دات و ته‌سفیه‌ی حساباتی حزبی نیه\nسەڵاحەدین محەمەد بەهائەدین، ئەمینداری گشتیی یەكگرتووی ئیسلامیی كوردستان، پەیامێكی سەبارەت بە بارودۆخی كوردستان و خۆپیشاندانەكان بڵاوكردەوە. لە پەیامەكەیدا…


هێزەکانی عێراق ناوچەیەكی باکوری بەغدا رزگاردەکەن\nوەزارەتی بەرگری عێراق هەینی (12 ئاب) رایگەیاند هێزەکانی عێراق ناوچەیەکیان لە دەستی "دەوڵەتی ئیسلامی لە عێراق و شام" (داعش) رزگارکردووە لە نێوان پارێزگاکانی دیالە و سەڵاحەدین.\nوەزارەتەکە لە بەیاننامەیەدا وتی: "یەکینەکانی فرقەی 5ی پیادە ناوچەی موتەیبیجە و گوندەکانی دەوروبەریان رزگارکردووە لەگەڵ چەند ناوچەیەکی دیکە لەنێوان پارێزگاکانی دیالە و سەڵاحەدین".\nبەیاننامەکە وتی: "ئۆپراسیۆنەکان چەند رۆژێکیان خایاندو یەکینەکان لەئەنجامدا شانەیەکی تیرۆر و چەند شانەیەکی دیکەیان لەناوبرد لەگەڵ 17 بۆمبی چێندراو، 2 پشتێنی بۆمبڕێژکراو، خانویەکی حەوانەوە کە ئاڵا و دروشمی داعشی تیادا بوو لەگەڵ ژورێکی [پزیشکی] تیمارکردنی تیرۆریستان."\nهێزەکانی عێراق لە پارێزگاکانی دیالە و سەڵاحەدین بەدوای پاشماوەکانی داعشدا دەگەڕێن\nگوندەکانی پارێزگا سنوورییەکان داڵدەیەکی ئەمینن بۆ ئەو چەکدارانەی لە هێزە ئەمنییەکان رادەکەن.\nهێرشێکی ئاسمانی عێراق یاریدەدەری بەغدادیی سەرۆکی داعش دەکوژێت


ئەمیر کەریمی: ئامانجمان گۆرانکاری دیموکراتیک لە ئێرانە – پەژاک\nئەمیر کەریمی: ئامانجمان گۆرانکاری دیموکراتیک لە ئێرانە\nئەندامی کۆردیناسیۆنی پارتی ژیانی ئازادی کوردستان پژاک ئەمیر کەریمی لە مەڕاسمی نۆهەمین ساڵوەگەڕی پارتیماندا کە لەڕێکەوتی 20/04/2013 لە ستۆکهۆڵمی پایتەختی سوێد بەڕێوەچوو، وتارێکی سیاسی پێشکەش کرد کە دەقی وتارەکەی ئەمەیە.\nنوێنەرانی پارت و ڕێکخراوەکان، گەلی وەڵاتپارێز سەرەتا بەخێرهاتنتان دەکەین بۆ پیرۆزبایی نۆهەمین ساڵیادی دامەزراندنی پارتیمان پژاک. بەر لە هەر شتێک لەم ساڵیادەدا شەهیدانمان، ئەو کەسانەی کە پێکهێنەری هەبون، تێکۆشان و هەنگاوەکانی ئەمڕۆی سەرکەوتنمانن یاد دەکەینەوە و خۆمان بەقەرزداری ئەوان دەزانین. گیانی پاکی ئەو شەهیدانە بۆتە ناسنامەی پارتیمان و هەربۆیەش ئێمە دەڵێن پژاک پارتی شەهیدانە.\nدوای سەد ساڵ داگیرکاری، دوای سەد ساڵ نکۆڵی و دوای سەد ساڵ کوشتار و کۆمەڵکوژی، ئەمڕۆکە ڕژیمە داگیرکەرەکانی کوردستان یەک لەدوای یەک هەڵدەوەشێنەوە و لاواز دەبن\nلە کاتێکدا نۆهەمین ساڵی پارتیمان پیرۆز دەکەین کە دۆخێکی تایبەت لە ڕۆژهەڵاتی ناوەڕاست لە ئارادایە. دوای سەد ساڵ داگیرکاری، دوای سەد ساڵ نکۆڵی و دوای سەد ساڵ کوشتار و کۆمەڵکوژی، ئەمڕۆکە ڕژیمە داگیرکەرەکانی کوردستان یەک لەدوای یەک هەڵدەوەشێنەوە و لاواز دەبن. قۆناغێکی کە جیهانی ئەمڕۆ تێیدایە، ئیتر دەوڵەت-نەتەوە و داگیرکاری دەوڵەت-نەتەو قەبوڵ ناکات. دوای سەد ساڵ ئیتر ئەو دەرفەتەمان هەیە کە بتوانین جارێکی تر هەنگاو بنێنینەوە بەرەو ئازادیمان، جارێکی تر بتوانین هەبوونمان بسەلمێنین و بەرەو دامەزراندنی سیستمێکی ئازاد هەنگاو بنێین. ئەمڕۆکە لەسەدەی بیست و یەکەم داین. سەدەیەکی پڕ لە قەتڵوعام، سەدەیەی ڕەشی بیستەممان تێپەڕاند. سەدەی بیست و یەکەم دەتوانێ سەدەی گەلی کورد بێت، دەتوانێ ببێتە سەدەی ئازادی گەلی کورد. ئێمە یەکەمین هەنگاوەکانی سەدەی ئازادی دەبینین. ئەمڕۆ دەبینین کە لە باکوری کوردستان تێکۆشانێکی بەرز لە ئارادایە. لە ئەنجامی تێکۆشان و ڕێبەرایەتی ڕێبەر ئاپۆ، لە ئەنجامی گیانفیدایی گەریلا، لە ئەنجامی سەرهەڵدانی بێوچانی گەل و لە ئەنجامی بەرخوەدان و قارەمانییەتی زیندانیانی سیاسی، لەوێ هەنگاوەکانی سەرکەوتن نراونەتەوە. کێشەی کورد لە باکوری کوردستان بەرەو چارەسەری دەڕوا. هەنگاوەکانی چارەسەری کێشەی کورد بێگومان کاریگەری خۆی لەسەر هەموو کوردستان دەبێ. گەورەترین سیستمی ئینکار و نکۆڵی وەکو کۆماری تورکیا ئەمڕۆ ئیتر تێپەڕی قۆناغێکی تر دەبێ. ئیتر سیستمی نکۆڵی لەسەر گەلی کورد ناتوانێ بەرێوە بچێ. ئەگەر سیستمی دەوڵەت-نەتەو لە ڕۆژهەڵاتی ناوەڕاست یەکەمین جار لە کۆماری تورکیادا دەستیپێکرد و دواتر دەوڵەتی شاهەنشای ئێران و حوکمەتی بەعس و ئەوانی تر هەمان مۆدێلی کۆماری تورکیایان دامەزراند، ئەمڕۆ لە کەسایەتی کۆماری تورکیادا ئەو سیستمە تێک دەچێ. لە ڕۆژئاوای کوردستان ئەمڕۆ گەلی کورد خاوەن ستاتۆیەکە (پێگە). گەلی کورد لە ڕۆژئاوای کوردستان خاوەن ستاتۆیەکی مێژووی دێموکراتیکە کە هەم وەک بەشێکی دیکەی خاکی کوردستان کە لە چنگ دوژمنان ڕزگاری بووە و هەم وەکو مۆدێلی بەڕێوەبردنی دێموکراتیک جێگای بایەخێکی تایبەتە و هەروەها بەهۆی گرینگی ئەم ستاتۆیە لە هاوسەنگییەکانی ناوخۆی سوریا و ڕۆژهەڵاتی ناوەڕاست، دەتوانین وەکو سەرکەوتنی سەرجەم گەلی کورد بینرخێنین. هەروەها لە باشووری کوردستان ستاتۆی گەلەکەمان خاوەن کاریگەری تایبەتە و ئەو ستاتۆیە ڕۆڵێکی گرینگی لە پێکهاتەکانی ڕۆژهەڵاتی ناوەڕاست و لە گۆڕانکارییەکاندا هەیە و پێویستە بپارێزرێت و بە پێشخستنی دێموکراسی قایمتر بکرێت.\nکۆماری ئیسلامی ئێران مێژووییەکی پڕ لە قەتڵوعامی هەیە. ئەمڕۆکەش سیاسەتی بیۆ-دەسەڵات بەڕێوە دەبات\nگەلی ڕۆژهەڵاتی کوردستان گەلێکە کە زۆرترین زەخت و زۆرترین گوشاری لەسەرە. لەبن زوڵم و زۆی ڕەشترین و دواکەوتووترین سیستمی جیهانی ئەمڕۆدا دەژی. کۆماری ئیسلامی ئێران مێژووییەکی پڕ لە قەتڵوعامی هەیە. هەڵبەت ئەو قەتڵوعامە هەمووی فیزیکی نییە. هەر لەسەرەتای هاتنەسەرکاری کۆماری ئیسلامی ئێران، ئێعدام، کوشتن، چاوترسێنکردن، تێکڕوخاندن و تێکشکاندنی ئیرادەی گەلی کوردی پەیڕەو کردووە و ئەمڕۆکەش سیاسەتی بیۆ-دەسەڵات بەڕێوە دەبات. لە چوارچێوەی ئەم سیاسەتەدا گەل برسی دەهێڵێتەوە و بەوەش دەیهەوێ دەستبخاتە ناو گۆمەڵگاوە و گەل بەخۆیەوە ببەستێتەوە. ئێمە دەبینین کە ئەمڕۆ لە رۆژهەڵاتی کوردستان لاوانی ئەو وڵاتە بۆ ئەوەی نەبنە پیاوی سیستەم، بۆئەوەی نەبنە بەسیجی، تەنیا مەودایەکی کە بۆیان دەمێنێتەوە کاسبی سەر مەرزە، کۆڵبەرییە. بەبەهانەی پاراستنی سنور، ئەو کۆڵبەرانە کۆمەڵکوژ دەکرێن. بەڵام ئەوە پاراستنی سنور نییە، بەڵکو ئەوە کوشتارێکی کۆمەڵایەتی گەورەیە. ئەوە لە ئەساسدا کۆمەڵکوژییە.\nکوشتاری سپی لە ڕۆژهەڵاتی کوردستان بەڕێوە دەبرێ. بڵاوکردنەوەی مادە هۆشبەرەکان لەلایەن ڕژیمەوە، بەتایبەت لەلایەن دەزگا جاسوسییەکان، وەزارەتی ئتلاعات و سوپای پاسدارانەوە ڕێک دەخرێ و بڵاو دەکرێتەوە. لە نەتیجەی ئەم سیاسەتەدا بەهەزاران جەوانی کورد ئەمڕۆ گیرۆدەی ئەو مادە هۆشبەرانەن. هەروەها کۆماری ئیسلامی ئێران بە بڵاوکردنەوەی فەحشا و بێئەخلاقی لە کۆمەڵگادا دەیهەوێ هەموو بنەما ئەخلاقییەکانی کۆمەڵگای کورد تێکبروخێنێ. زۆر سیستماتیک لەسەر ئەو سیاسەتە کار دەکات و سەرمایەگوزاری بۆ دەکات.\nکۆماری ئیسلامی لە ناوەڕۆکیدا سیستەمێکی دژ بە ژنە\nیەکێک لەو خاڵانەی کە کۆماری ئیسلامی ئێران هەرە زۆر پێداگیری لەسەر دەکات بۆ تێکڕوخاندنی کۆمەڵگەی ئێمە و کۆمەڵگای ئێران بەگشتی مەسەلەی ژنە. کۆماری ئیسلامی لە ناوەڕۆکیدا سیستەمێکی دژ بە ژنە. ئەگەر لە هەر کۆمەڵگایەک ژن تێیدا تێکڕوخاو و بێئیرادە کرابێ، ئەو کۆمەڵگایە ناتوانێ هێز و میکانیزمی پێویستی بۆ شۆڕشکردن هەبێ. هەربۆیە کۆماری ئیسلامی ئێران زۆر تایبەت ئەو خاڵە دەکاتە هەدەف. لە کاتێکدا کە بێئەخلاقانەترین هەڵسوکەوت لە سیاسەت و کاربەدەستانی کۆماری ئیسلامیدا بەدی دەکرێ، کۆمەڵکوژکردنی ژن لەژێر ناوی ئەخلاق، لەبوارەکانی دەرونی و جەستەییەوە، سیاسەتێکی تایبەتە. ئەوە پاراستنی ئەخلاق نییە، بەپێچەوانە لەناوبردنی ئەخلاقە. هەرە دوایی لە شاری مەریوان لەژێر ناوی ئەوەی کە تاوانبارێک سزا دەدەن، بە جلوبەرگی ژنانەی کوردی بەناو شارەکەدا گەڕاندیان. ئایا بۆچی دەبێ ناسنامە و جلوبەرگی ژنان بۆ سزادان و ئەتک کردن بەکار بێت؟ ئەوە هەڵقوڵاوی کامە زهنییەتە؟ ئەو هەڵسوکەوتە بێڕێزی و هێرشێکی گەورەیە لەسەر کەسایەتی ژن، کولتور و ئەخلاقی گەلەکەمان. ئەم هەڵسوکەوتە بە توندی مەحکوم دەکەین.\nسەددەکان لە ڕۆژهەڵاتی کوردستان بە ئامانجی نیزامی و کاولکردنی سروشتی کوردستان لێدەدرێن\nلەسەر ژینگەی ڕۆژهەڵاتی کوردستان سیاسەتێکی دژوار لەلایەن کۆماری ئیسلامی ئێرانەوە بەڕێوە دەچێ. بەهۆی ئەنجامی سیاسەتەکانی ڕژیم، دوو دەریاچەی گەورە لە ڕۆژهەڵات ڕووبەڕووی ووشک بوونن. ئەو سیاسەتە زۆر سیستماتیک و زانستیانە بەڕێوە دەچێ. ئەحمەدی نژاد دەچێتە کوردستان و پرۆژەی چەندین سەددی گەورە دەدا. هیچ یەک لەو سەددانە بەمەبەستی ئابوری لێنادرێن. ئەو سەددانە زۆربەیان بە هەدەفی نیزامی و بۆ تێکدانی سروشتی کوردستان لێدەدرێن. ئەو سەددانە ئامرازێکی سیاسەتن. کۆماری ئیسلامی ئێران هێندێ لەو ڕووبارانەی کە دەڕژێنە باشووری کوردستانەوە ووشک کردووە. ئێمە دەزانین کە سیاسەتی دەستبەسەرداگرتنی ئاو لە ڕۆژهەڵاتی ناوەڕاستدا سیاسەتێکی باوە. ئاو بۆ وەدەستخستنی ئەنەرژی سەرچاوەیەکی زۆر گرینگە.\nهۆکاری ئەساسی دامەزراندنی پارتیمان و هەبونمان، ئەو داگیرکارییەیە کە لە ڕۆژهەڵاتی کوردستان بەڕێوە دەچێ\nهەموو ئەو سیاسەتانەی کە کۆماری ئیسلامی بەڕێوەی دەبات و، شانبەشانی ئەو سەرکوتکارییە سیاسی و کۆمەڵکوژیییە جەستەیانەی کە لەدژی گەلەکەمان پێکی دێنێ، گەورەترین هۆکارن هەم بۆ دامەزراندنی پارتیمان و هەم بۆ ئەنجامدانی تێکۆشان. هۆکاری ئەساسی دامەزراندنی پارتیمان و هەبونمان، ئەو داگیرکارییەیە کە لە ڕۆژهەڵاتی کوردستان بەڕێوە دەچێ. ئەو داگیرکارییە تەنیا خۆی بە چەند پایەگای سەربازی و نزامی سنوردار نەکردووە، بەڵکوو تێکدانی کەسایەتی کورد و کۆمەڵگەی ئێمەیە. هەربۆیە شەڕی ئێمە لەدژی داگیرکەری تەنیا شەڕی چەکداری نییە، بەڵکو شەڕی ئێمە بۆ تێکدانی هەموو بوارەکانی دەسەڵاتداری و داگیرکاری ڕژیمە کە لە ناو کوردستاندا پێشی خستووە. لەو چوارچێوەیەدا تێکۆشانی ئێمە تەنها تێکۆشانی سیاسی و نیزامی نییە، بەڵکو تێکۆشانێکی کۆمەڵایەتی، فەلسەفی و فیکرییە. چونکە کۆمەڵگایەکی کە ڕووبەڕووی دیاردەی داگیرکەری کراوەتەوە لەهەموو بوارەکانی ناسنامەیی، هزری، کەسایەتی و کۆمەڵایەتییەوە ڕووبەڕووی گرفت دەبێ و لاواز دەبێ.\nڕۆژهەڵاتی کوردستان زیاتر لە چوار سەد ساڵە ڕووبەڕووی داگیرکاری ئیدۆلۆژیکی سیستمی سەفەویەکان کراوەتەوە\nدیاردەی داگیرکەری لە ڕۆژهەڵاتی کوردستان تەنها مەربوت بە سەدەی بیستەم نییە، بەڵکو ڕۆژهەڵاتی کوردستان زیاتر لە چوار سەد ساڵە ڕووبەڕووی داگیرکاری ئیدۆلۆژیکی سیستمی سەفەویەکان کراوەتەوە و ئەمڕۆش کۆماری ئیسلامی درێژەپێدەری سیستمی سەفەویەکانە. ئەم داگیرکارییە چوار سەد ساڵە لەسەر گەلەکەمان پەیڕەو دەکرێت و ئەم پارچەیەی وڵاتەکەمان چوار سەد ساڵە مەحکومی دابڕان لە پارچەکانی دیکەی کوردستان کراوە و لەچاو هەموو بەشەکانی دیکەی کوردستان، کاریگەری داگیرکاری لەسەر قوڵترە. هەربۆیە ئاستی ئەو تێکۆشانەی کە بۆ ڕزگاری کەسایەتی و کۆمەڵگای کورد لە ڕۆژهەڵاتی کوردستان ئەنجام دەدرێ، پێویستە بەرزتر بێت لەو تێکۆشانەی کە لە پارچەکانی تری کوردستان ئەنجام دەدرێ. هەبوونی تێکۆشانێکی نوێ لە ڕۆژهەڵاتی کوردستان پێویستییەکی مێژووییە. سەدەیەکمان تێپەڕ کرد. لەو سەدەیەدا کورد خاوەن خۆڕاگیری گەورە بوو. فیداکاری و قارەمانییەتی گەورەی ئەنجام دا. بەڵام سەرەڕای ئەو هەموو فیداکارییەش، ئەنجامی پێویستمان وەدەست نەخست. پژاک هاوکات ڕەخنەدانێکی مێژوویی گەلی کوردە سەبارەت بە سەدەی بیستەم. پێویست بوو شێوازی تێکۆشانمان لەبەرچاو بگرینەوە. ئێمە لەو چوارجێوەیەدا دامەزراین، نەک ئەوەی کە، با حزبێکی تریش هەبێ. بەداخەوە تێکۆشانی سەدەی بیستەم نەیتوانی هەموو میکانزمەکانی کۆمەڵگای کورد بخاتە گەڕەوە. نەیتوانی ئەو جۆرەی کە پێویستە کۆمەڵگای کورد بەڕێکخستن بکات. نەیتوانی بەڕادەی پێویست ناسنامەکەی بەرز بکاتەوە. وەک پێشتر ئاماژەم پێکرد ئەو قۆناغە پڕی بوو لە خۆراگیری و قارەمانییەتی، بەڵام چونکە هەموو میکانزمەکانی کۆمەڵگە نەخرانە گەڕەوە، نەمانتوانی ئەنجام وەدەست بێنین.\nئامانجمان سازکردنی کۆمەڵگایەکی دێموکراتیکە. چونکو لەو بوارەوە لە کۆمەڵگادا کێشەمان هەیە. هەربۆیە سازکردنی کۆمەڵگایەکی دێموکراتیک، وەکو ئەنجامی سەرکەوتنی تێکۆشانی خۆمان دەبینین نەک تەنها وەدەرنانی داگیرکەر. ئازادی شتێکە دەبێ لەناو ناخی مرۆڤی کورد دا ساز بێ، دەبێ لە ناخی کۆمەڵگای کوردا ساز بێ. ئەو ئازادییە زەمینەی هەیە. مێژوویەکمان هەیە، کۆمەڵگایەکی کۆن و سروشتیمان هەیە و پێویستە ئەم کولتورە سەرلەنوێ بژیێنینەوە و سەردەمیانەی بکەین.\nبەرخوەدانی هەڤاڵانمان لە زیندان کولتورێکی نوێی بەرخۆدانی لەگەڵ خۆی هێنا\nبەبەرخوەدانی هەڤاڵانمان لە زینداندا ئەوەمان نیشاندا کە ڕۆژهەڵاتی کوردستان لە سەدەی بیست و یەکدا قۆناغێکی نوێی دەستپێکردووە کە کولتورێکی نوێی بەرخوەدانی لەگەڵ خۆیدا هێناوە. هەڤاڵانمان لە زیندان نیشانیان دا کە ئیرادەی ئازادیخوازی گەلەکەمان و پارتیمان بەرزترە لە زهنییەتی داگیرکەری دەوڵەت-نەتەو. حەماسەی بەشکۆی قەندیل و قارەمانییەتی گەریلاکانمان سەلماندی کە سەرکەوتنی گەلی کورد لە ڕۆژهەڵاتی کوردستان بەم کولتورە خۆڕاگیریە و بەهێزی بزوتنەوەی نوێی ئازادی گەلەکەمان لە ڕۆژهەڵاتی کوردستان پژاک مسۆگەر دەبێ.\nناکرێ حەرەکەتێکی کوردی بین و خۆمان بە سنورەکانی دەوڵەت-نەتەوەکان سنوردار بکەین\nلە سەدەی بیستەمدا داگیرکەرانی کوردستان وێڕای هەموو ناکۆکییەکانیان بەردەوام لەدژی گەلەکەمان هاوکاری یەکتریان کردووە. بۆ سەرکوتکردنی گەلەکەمان لە کێبەرکێ دابوون. لەو بوارەوە دەبوون بە مۆدێل بۆ یەکتر. زۆر جار بۆ سەرکوتکردنی گەلەکەمان سنورەکانیان بۆ یەکتر ئاوەڵە دەهێشتەوە. ئیتر سەردەمی دەوڵەت-نەتەو و ‘سنوری پیرۆز’ تێپەر بووە. داگیرکەران سنورەکانی خۆیان تێپەڕ کردووە. کۆماری ئیسلامی ئێران ئەمڕۆ لە سوریا و عێراق هەبوونی هەیە. کۆماری تورکیاش هەر بەهەمان شێوە. هەربۆیەش هیچ کەس ناتوانێ ئێمە مەحکومی هیچ سنورێک بکات کە پێشتر دەوڵەت-نەتەوەکان بۆ ئێمەیان دیاری کردووە. ئیتر ئەوە بۆ جیهان سەلماوە کە ئێمە یەک نەتەوەین. ڕاستە کە ئێمە بەتایبەت لە ڕۆژهەڵاتی کوردستان تێکۆشان دەکەین، بەڵام لەهەمان کاتدا بزوتنەوەیەکی نەتەوەیین. چارەنوسی گەلی کورد ئەمڕۆ بە گشتی لە ڕۆژهەڵاتی ناوەڕاست دیاری دەکرێت. چارەنوسی هەموو بەشەکانی کوردستان بەیەکتر بەستراوەتەوە. مادام هەموو هێزەکان و دەوڵەتەکانی ناوچە دەیانهەوێ ڕۆڵێکی بەرفراوانی هەرێمی ببینن، ئەوە مافی ئێمەشە کە سیاسەتی هەرێمیمان هەبێت و بەو پێیە تێکۆشان بکەین. لە کاتێکدا کە کۆماری ئیسلامی لە سوریادا یارمەتی مانەوەی ڕژیمی دیکتاتۆری سوریا دەکات، زۆر ئاساییە کە ئێمە بەهەموو هێزمانەوە پشتیوانی لە گەلی ڕۆژئاوای کوردستان بکەین.\nشەڕی تایبەت لەژی پژاک بەڕێوە دەبرێ\nلە کاتێکدا کە سەدەیەک تێکۆشانی گەلەکەمان قوربانی هاوکاری نێوان دوو دەوڵەتی ئێران و تورکیا بووە، بەتایبەت لەساڵی 2006 بەدواوە هەردوو دەوڵەتی ئێران و تورکیا سیستەمێکی شەڕی تایبەتیان لەدژی پارتیمان لە ڕۆژهەڵاتی کوردستان دامەزراند کە هەموو ڕەهەندەکانی سەربازی، ڕاگەیاندن، سایکۆلۆژی و کۆمەڵایەتی لەخۆ دەگرت. بێجگە لەوەی کە بەسەدان هاوڵاتی کورد، بەدەیان کادر و ئەندامی پارتیمان و بەتایبەت چەندین ئەندامی بەڕێوەبەرایەتی پارتیمان لەو قۆناغەدا شەهید بوون، شەڕێکی گەورەی ڕاگەیاندنی و دەرونی بۆ ڕەشکردنی سیمای تێکۆشانی ئازادیخوازیمان بەبەرفراوانی بەڕێوەچوو. شەڕی قەندیل خۆی بەشێک لە هاوکاری نێوان ئەو دوو دەوڵەتە بۆ لەناوبەردنی بزوتنەوەکەمان بوو. ئێستا کە تێکۆشانی ئازادی گەلەکەمان لە باکوری کوردستان مۆدێلی داگیرکەری کۆماری تورکیا کە بەردەوام لە هەوڵدان لەدژی ئازادیخوازی گەلەکەمان لەهەموو بەشەکانی کوردستان بووە تێکدەروخێنێت، ئێمە تێکۆشانی گەلەکەمان لە باکوری کوردستان لەدژی ئەم مۆدێلە بە تێکۆشانی خۆمان دەزانین. هەمان هەڵوێستمان سەبارەت بە دەستکەوتی گەلەکەمان لە باشووری کوردستان و پاراستنی ئەو دەستکەوتە و بەهێزترکردن و دێموکراتیزەبونەکەی دەردەبڕین. بەو ڕوانگە و بەو هێزەوە ئامادەیی خۆمان بۆ بەشداری بەهێز لە میسیۆنگێڕان و ڕۆڵبینینی گەلی کورد بۆ ڕۆژهەڵاتێکی ناوەڕاستی دێموکراتیک ڕادەگەیەنین.\nسیاسەتمان لە ئاستی ئێران و هەڵبژاردنەکانی داهاتوو\nلە ئاستی ئێراندا سیاسەتمان لەسەر ئەساسی گۆڕانکاری دێموکراتیکە. لەوە دواوە ئەگەر شۆڕش و گۆڕانکارییەک ڕوو بدات، هێزێکی دێموکراتیکی ڕاستەقینە هەبێ، لە کورستان وەدی دێت. ئێمە باش دەزانین کە گۆڕانکارییەکانی ڕۆژهەڵاتی ناوەڕاست لە ئێراندا دەگەنە ئەنجام. دواین مەنزڵگای گۆڕانکارییەکان ئێران دەبێ. لەبەرامبەر ئەو گۆڕانکاریانە و ئەو قۆناغەی کە گەلی کورد دەستیپێکردووە، واتا قۆناغی ئاشتی و چارەسەری دێموکراتیک، قۆناغی ڕۆڵ بینین، قۆناغی گۆڕانکاری سازکردن لە هەموو ڕۆژهەڵاتی ناوەڕاست و قۆناغی تێپەڕکردنی دەوڵەت-نەتەودا، کۆماری ئیسلامی دوو ڕێگای لەبەردەم دایە. یا ئەوەتا گۆڕانکاری قەبوڵ دەکات و بۆ ئەوە هەنگاو دەنێتەوە، یان مەحکومی تێکچوونە.\nلە ئێران هەڵبژاردنی سەرۆک کۆماری لە ئارادایە. سیاسەتمان بایکۆتکردنێکی کلاسیک نابێ. زیاتر لەوەی کە چ کەسێک یان چ لایەنێک دێتە سەر دەسەڵات، بۆ ئێمە گرینگ ئەوەیە کە دەوڵەتی ئێران چ ستراتیژییەک لەبەرامبەر کێشەی دێموکراسی، کێشەی ئێران و بەتایبەتی پرسی کورد دوای هەڵبژاردن دەگرێتە بەر و چ هەنگاوێک لەو پێناوەدا دەنێتەوە. ئایا دیسان ڕێبازەکانی سەرکوتکاری کلاسیک بەسەر دەکاتەوە یان گۆڕانکاری پێکدێنێت. ئێمە وەک پژاک بۆ هەردوو بوار ئامادەین. هەم بۆ شەڕ و هەم بۆ ئاشتی ئامادەین. ئێمە خوازیاری گۆڕانکاری دێموکراتیکین، بەڵام دێموکراسی بە ناسینی ناسنامە و ئیرادە پێک دێت. بەڵام ئەگەر هەر هێزێک بیهەوێ ئیرادەی گەلەکەمان تێکبشکێنێ، ئەو کات ڕووبەڕووی بەرخۆدانی ئێمە دەبێتەوە. لەو بوارەوە ستراتیژی پاراستنی ڕەوامان هەیە و شەڕی قەندیلیش ئەوەی بۆ هەموو لایەک سەلماند.\nلە ماکۆ تاکو لۆرستان گەریلامان بەجێ کردووە\nنابێ کۆماری ئیسلامی ئێران حسابی هەڵە لەسەر ئێمە بکات. ئێمە ئەوە ڕادەگەیەنین کە لە ماکۆ تا لۆرستان گەریلامان هەیە. ئەگەر کۆماری ئیسلامی ئێران بیهەوێ شەڕێک بەسەر پژاک داسەپێنێ، ئەوە بەواتای نەوعێک لە خۆکوژی دێت بۆ کۆماری ئیسلامی ئێران. ئەگەر ئەو کارە بکات، جارێکی تر تەجروبەی قەندیل زۆر قورستر بۆی دوپات دەبێتەوە.\nسیاسەتمان لە ڕۆژهەڵاتی کوردستان لەسەر ئەو بنچینەیە کە هێز و ئیرادەی گەلی کورد یەکبخەین و گەلی کورد بە ناسنامە و هێزی خۆی بەشدارییەکی دێموکراتیانەی لە هەموو بوارەکانی ژیاندا هەبێت. ئەوەش ڕێبازی خۆی هەیە. بەشداربوونی دێموکراتیک ئەوە نییە کە ئێمە چاوەڕوانی ئەوە بین کە هەندێ هێز و لایەنی ئێرانی قبوڵمان بکەن یان نەکەن، یان ئەوەی کە چاوەڕوانی ئەوەمان هەبێت کە لەسەر ئەو خوانەی کە بەناوی گۆڕانکاری لەداهاتووی ئێراندا بۆ ئۆپۆزیسیۆنی ئێرانی پانکراوەتەوە شتێکمان دەستکەوێت.\nگەورەترین تێکۆشانی دێموکراسی لەناو خۆی ئێراندا گەلی ئێمە بەڕێوەی دەبات. گەورەترین زوڵم ڕوبەڕووی ئێمە دەبێتەوە، زۆرترین ئێعدامە سیاسییەکان لەسەر گەلی کورد پەیڕەو دەکرێت. هەربۆیە گەلی کورد شوێن و پێگەی تایبەتی خۆی هەیە. هیچ هێزێک بەقەدەر گەلی کورد هێزی خۆبەرێکخستنکردنی نییە لەناو ئێراندا. ئێمە ئامادەی دیالۆگ و پەیوەندی لەگەڵ هەر هێزێکین بۆ گۆڕانکاری دێموکراتیک و چارەسەری کێشەکان لە ئێراندا، بەڵام هیچ شەرتێکی نادێموکراتیک قەبوڵ ناکەین. ناچینە ژێر هیچ چەترێکی نادێموکراتیک کە ئیرادە و ناسنامەی گەلەکەمان قەبوڵ نەکات. نەدیتنی ئیرادەی بزوتنەوەمان و نەبوونی هەڵوێست و زهنییەتێکی دێموکراتیک لەبەرامبەر ناسنامە و مافی گەلەکەمان بۆتە هۆی سەرنەکەوتنی هەموو هەوڵەکانی ئۆپۆزیسیۆنی دەرەوە. لەو چوارچێوەیەدا ئەو هەوڵانەی کە لە زینجیرە کۆنفڕانسەکانی کە لەژێر ناوی دێموکراسی بۆ ئێران لە وڵاتانی ئەوروپا بەستران، هەموویان مەحکوم بە شکست بوون و ئیفلاسیان کرد.\nیەکیەتی ڕیزەکانی گەل بۆ ئێمە ئەساسە، ئەو ئەحزاب و کەسانەی کە کولتورێکی رەقابەتی سالمی سیاسیان نییە دەرگامان بەڕوویاندا داخراوە\nئێمە بنەمای تێکۆشانمان کۆمەڵگایەکی زیندوو، سیاسی و دێموکراتیکە. داڕشتنی هزری یەکیەتی نەتەوەیی و پێناسەکردنی بەرژەوەندییەکانی باڵای گەلەکەمان لە ناو ئەو کۆمەڵگایە بۆ ئێمە خاڵی هەرە گرینگە. ناتوانین یەکیەتی کۆمەڵگا تەنیا بە یەکیەتی حزبەکانەوە پێناسە بکەین. کۆمەڵگای ئێمە پڕیەتی لە ڕەنگ و ناسنامە و ئاینزای جیاواز. حزبە کوردییەکان کاریگەرییەکی ئەوتۆیان لەسەر ئەو کۆمەڵگایە فرە ڕەنگییە نییە. تەنانەت زۆر بەشی ڕۆژهەڵاتی کوردستان هەیە کە لە قۆناغی ڕابردوودا تێکۆشانی حزبەکانی نەگەیشتۆتێ، بۆ نمونە هەرێمەکانی کرماشان، ئیلام و لۆڕستان و هەروەها زۆربەی هەرێمی کرمانج نشین. بۆ یەکەمین جار پارتیمان تێکۆشانی نەتەوەیی گەیاندۆتە ئەم هەرێمانە. ئێمە دەمانهەوێ هەموو ئەم ڕەنگانە لەچوارچێوەی کۆمەڵگای دێموکراتیکدا یەکبخەین. ئەوە بۆ ئێمە خاڵێکی سەرەکییە. لەهەمان کاتدا ئەوە بەو واتایە نییە کە هەوڵدانمان بۆ یەکیەتی و دیالۆگ لەگەڵ حزبە کوردییەکان نییە و بەگرینگی نابینین، بەڵکو قۆناغی دیالۆگ و داڕشتنی پەیوەندی دێموکراتیکی نێوان پارتییەکانی ڕۆژهەڵاتی کوردستانمان دەستپێکردووە. هەوڵ دەدەین لاوازیی و کەموکوڕی نەبوونی دیالۆگ و هەڵسوکەوتی دێموکراتیک لەنێوان پارتەکانی ڕۆژهەڵاتی کوردستان نەهێڵین. لەسەر ئەو بنەمایەش دەگەڵ زۆربەی پارت و لایەنەکان پەیوەندی و دیالۆگمان هەیە. بەڵام ئێمە دەرگامان بەڕووی ئەو ئەحزاب یان ئەو کەسانەی کە کولتورێکی رەقابەتی سالمی سیاسیان نییە و بە ئوسلوبی داگیرکەران لەگەڵ ئێمە هەڵسوکەت دەکەن و لەشەڕی تایبەتی دژبە پارتیمان بەشدارن و لەم قۆناغە گرینگە مێژوویەدا بەدوای وەدەستهێنانی ڕانتی سیاسی و مادییەوەن، بەتەواوی داخراوە. نە گەلی کورد و نە پارتیمان ئەو کەس و لایەنانە قەبوڵ ناکات و تا ئەو کاتەی کە سیاسەت و تێڕوانینەکانیان سەرەڕاست نەکەنەوە، ئامادەی هیچ جۆرە پەیوەندییەک لەگەڵیاندا نین.\nئێمە هەموو ئەو خاڵانە واتا هەوڵدان بۆ گۆڕانکاری دێموکراتیک و بەشداری دێموکراتیانە و ئاشتی و برایەتی گەلان لەناو ئێران و یەکڕیزی کۆمەڵگاکەمان لە چوارچێوەی کۆمەڵگای دێموکراتیک لە ڕۆژهەڵاتی کوردستان، هەروەها ڕۆڵبینین لە تێکۆشانی دێموکراسی بۆ ڕۆژهەڵاتی ناوەڕاست، لەچوارچێوەی تێکۆشانی گشتی نەتەوەیی کورد لە چوارچێوەی کۆنفدرالیزمی دێموکراتیکدا فۆرمولە دەکەین.\nلەم قۆناغەدا بە فەلسەفەی ئازادی ڕێبەرمان و بە پێشەنگایەتی شەهیدانمان، بە قارەمانیەتی و بەرخوەدانی هەڤاڵانمان تێکۆشانی ئازادی و دێموکراسی بەرزتر دەکەینەوە و ئامانجەکانمان پێک دێنین.


حکومه‌تی سوریا له توندوتیژیـه‌کانی به‌رده‌وامه سه‌ره‌ڕای گوشاری زیاتری نێوده‌وڵه‌تی\nچالاکوانانی سوریا ده‌ڵێن له به‌یانی ئه‌مڕۆ هه‌ینیـیه‌وه هێزه‌کانی حکومه‌ت له نزیک فڕۆکه‌خانه‌ی نێوده‌وڵه‌تی له دیمه‌شق ده‌سـتیان به هێرشێـکی گه‌وره کردووه. هاوکات دیپـلۆماتانی زیاتر له 60 وڵات داوا ده‌که‌ن گوشاری نێوده‌وڵه‌تی زیاتر بخرێته سه‌ر به‌شار ئه‌سه‌دی سه‌رۆکی ئه‌و وڵاته.\nکۆمه‌ڵه‌ی چاودێری مافه‌کانی مرۆڤی سوریا بنکه له بریتانیا له شه‌وی هه‌ینیـیه‌وه شه‌ڕوپـێـکدادانی توند له نزیک ڕێگه‌ی سه‌ره‌کی فڕۆکه‌خانه‌ی دیمه‌شق ڕوویداوه و هه‌واڵ هه‌ن باس له برینداربوونی دوو که‌س ده‌که‌ن به‌هۆی تێـکشـکاندنی ماشێنێـکی له‌شـکری له نزیک فڕۆکه‌خانه‌که‌دا.\nهه‌روه‌ها فڕۆکه‌کانی حکومه‌ت هێرشی ئاسـمانیان کردووه‌ته سه‌ر ئه‌و ناوچانه‌ی له نزیک فڕۆکه‌خانه‌که هێزه‌کانی ئۆپـۆزسیۆنی لێ گردبوونه‌ته‌وه.\nهاوکات هه‌ر ئه‌مڕۆ له تۆکیۆی پایته‌ختی ژاپـۆن کۆمه‌ڵی دۆسـتانی سوریا کۆبوونه‌وه به مه‌به‌سـتی تاووتوێکردنی سزا ئابوریـیه‌کان له دژی ڕژێمی سوریا و گوشارخستنی زیاتر له‌سه‌ری.\nله ڕاگه‌یاندنێـکی کورتدا کۆمه‌ڵه‌که به توندی بۆردومانی ناوچه سیڤیلیـیه‌کان و کوشـتنکاریـیه به‌رده‌وامه‌کان و پـێشـێلکردنی مافه‌کانی مرۆڤ له ناو ئه‌و وڵاته‌یان سه‌رزه‌نشتکرد.\nکۆمه‌ڵه‌که ئاگاهیشی دا که سزا ده‌خرێته سه‌ر ده‌زگا دارایی و سه‌رمایه‌گوزاریـیه‌کانی ئه‌و وڵاتانه‌ی سزا نێوده‌وڵه‌تیـیه‌کان به‌سه‌ر سوریادا ناسه‌پـێنن. هه‌رچه‌نده به‌یانـنامه‌که ڕاسته‌وخۆ ناوی ڕووسیا و چینی نه‌برد، به‌ڵام به‌شـداربووانی کۆبوونه‌وه‌که ده‌ڵێن مه‌به‌سـت ئه‌وانه.


3/19/2019 8:24:00 AM 722 جار خوێندراوەتەوە\nکورد و ئەمریکا لە دۆخێکی ئاڵۆزدان، ئەم دۆخە نەبوەتە مایەی هاتنە ئارای مەعریفەیەکی ئاڵۆز. بە پێچەوانەوە ئەوەی بەرامبەر بە ئەمریکا دەگورێت، چ لە ناو کورددا و چ لە نێو لێکۆڵەرەوانی بیانیدا پڕ لە کێشەیە. لێرەدا بە کورتی دە بنەمای قەیران دەخەمە بەرچاو.\nیەکەم، هاوکێشەی یان دەربڕێنی پەیوەندی نێوان ئەمریکا و کورد، ئاماژەی ئەوە ئەدات کە لە نێوان کورد و ئەمریکادا پەیوەندی راستەوخۆ هەیە. کورد و ئەمریکا خاوەن پەیوەندی تایبەتن، وەک چۆن دوو وڵات خاوەن پەیوەندین. ئەم دەربڕینە زیاتر خواست و خەونە لە بڕی واقیع. ناتوانین بڵێین کە پەیوەندی لە نێوان ئەمریکا و کورددا هەیە.\nدووەم، پەیوەست بوونی ئەمریکا لە گەڵ کورددا، هەمیشە لە پەیوەندیدایە بە لایەنێکی تر، روداوێکی تر، قەیرانیکی تر. بۆیە پەیوەندی کوردی ئەمریکی هەمیشە بە پێی ئەو ساتەوەخت و کێشە و قەیرانانە کە لە یەکیان نزیک دەکاتەوە دەگۆرێت. لە سەر ئەم بنەمایە، پەیوەندی کوردی ئەمریکی هەمیشە پەیوەندییەکی سێیەمیە. کە کورد و ئەمریکا لە عێراق لە حەفتاکان پەیوەندی دروست دەکەن، لە میانەی جەنگی سارددایە، گەر لە جەنگی سارد تێنەگەیت، ناتوانێت لەو پەیوەندییە تێبگەیت. پاشان لە میانەی جەنگی کوێت، ئینجا هاتن بۆ عێراق، پاشان جەنگی تیرۆر.\nسێیەم، زاڵبونی دیدی چەپ بە سەر لێکدانەوەی ئەم پەیوەندیەدا، بۆ تۆمەتبارکردنی ئەمریکا. ئەم دیدە ئەدەبیاتێکی بەرهەمهێناوە کە زاراوەگەلێکی وەک خیانەت و فرۆشتن و پشتتێکردن بە سەریدا زاڵە. ئەم دیدە، گەرچی لە ئاستی ئەخلاقیدا ڕەنگە ڕەوابێت یان ڕاست بێت، بەڵام دونیا بەمجۆرە بەڕێوەناچێت، بۆیە لە بڕی ئەوەی شێوازێک یان بنەمایەک بێت بۆ تێگەیشتن، زیاتر ڕێگرو و مایەی وروژاندنە.\nچوارهەم، نەتوانینی بینینی ئەمریکا وەک دەوڵەت. ئەمریکا دەکرێت ئیمپراتۆریەت بێت وەک نێگرێ و هاردت باسی دەکەن. ئەم دیدە وەها دەبینێت کە ئەمریکا بەرپرسە لە هەموو شتێک و دەبێت ئەرکی ئەوە بخاتە سەرشانی کە مافی مرۆڤ بپارێزێت و دیموکراسی بڵاوبکاتەوە. ئەم دیدە، لەوە تێناگات کە ئەمریکا دەوڵەت بە توانای ئیمپراتۆری.\nپێنجەم، کاتێک ئەمریکا دەوڵەتە بە توانای ئیمپراتۆری، ئەوا لە دۆخی باڵاترە لە سوپەر پاوەر، ئەوەی کە باری بۆزان ناوی دەنێت، گرەیت پاوەر. ئەرکی ئەم دەسەڵاتە ئەوەیە کە ئیدارەی دونیا بکات. بۆیە ناتوانیت لە ئەمریکا تێبگەیت گەر لە دۆخی دونیا تێنەگەیت و ئەمریکا هەمیشە پەیوەستە نەک تەنها بە کوردەوە بەڵکو بە هەموو دەسەڵاتەکانی ناوچەکەوە لە میانەی ئیدارەدانی دونیادا.\nشەشەم، زۆرجار پەیوەندی لە گەڵ ئەمریکادا کورت دەکرێتەوە لە پەیوەندی بە ناوەندێک، کەسانێک، گروپێکی لۆببی، ئیدارەیەک، بەڵام ئەمە زاڵکردنی بەشە بە سەر گشتدا. ئەم جۆرە تێگەیشتنە بەکاردەبرێت بۆ فریودانی مرۆڤی سادەی کوردی. بەجۆڕیک خەڵکانێک هەن بڕوایان وەهایە کە دەکرێت ئەمریکا پەیوەندی هەبێت لە گەڵ کەسێک، لایەنێک یان گروپێکی کوردیدا.\nحەوتەم، ئەمریکا لە ناوخۆی کوردستاندا لە میانەی چوارچێوەی شەڕی ناوخۆی کوردیدا بەرهەم دێتەوە. ئەم بەرهەمهێنانەوەیە، بۆ کورد زۆر ئاسانە تێبگات. شەڕی ناوخۆ دۆخێکی عەقلیە. لە میانەی ئەم پرۆسەیەدا دەکرێت ئەمریکا وەک هێزێکی ناوخۆیی کوردی ببینرێت، کە لایەنگری لایەکە و نەیاری لایەکی تر. میدیا و ڕۆشنبیری کورد بڕەو بەم دۆخە دەدات و خەڵكیش بە ئاسانی بۆیان هەرس دەبێت. بۆ خەڵک ئاسان نیە لە دۆخی جیهان تێبگەن، هەتا بزانێت پاڵنەری ڕەفتاری ئەمریکا لەو ساتەوەختەدا چیە. ئەم سادەکردنەوەیە مایەی خۆ خڵەفاندنە.\nهەشتەم، پاڵنەری سەرەکی سیاسەتی دەرەوەی ئەمریکا سیاسەتی ناوخۆیەتی. ئەم پاڵنەرە چونکە بە چەند فلەترێکدا دەڕوات ئەوا با ئاسانی نابینرێت. بۆ چاودێری کوردی ئاسان نیە کە لە سیاسەتی ناوخۆی ئەمریکا بگات. بگرە ناتوانرێت چاودێریشی بکات. بۆیە پاڵنەری سەرەکی سیاسەتی ئەمریکی هەمیشە ناڕون دەبێت بۆ کورد.\nنۆیەم، وەک چۆن لە پەندە کۆنەکەدا دەربارەی فیل فێردەبین، کە فیل نە بریتیە لە کلکی، نە لوتی، نە گوێی، بەڵکو لە هەموو گیانی پێکەوە. ئەوا بەهەمانشێوە رەفتاری ئەمریکی دۆخی ناوەوە، ململانێی جیهانی، سەرکەوتنی چ گروپێک و پلانیان، دۆخی ئابوری و تەکنەلۆجی هەموو پێکەوە داڕێژەری سیاسەتی ئەمریکین. بۆئەوەی ببیتە پارتنەری ئەم هێزە دەبێت بزانێت کە چۆن لە گەڵیدا پەیوەندی دەبەستیت، بتوانیت بە خێرایی ناوخۆی خۆت بگۆڕیت لە گەڵ خواستی ئەودا. بۆ نمونە ئەمریکا دەیەوێت بە خێرایی پێشمەرگە یەک بخرێت و ببێتە هێزێکی کاریگەر لە ئێستاو داهاتودا. بەڵام کورد باس لە دە پانزە ساڵ دەکات بۆ هاتنە ئارای هێزێکی لەوجۆرە، ئەمەش مانای ڕونی بێتواناییە لە بوون بە پارتنەر.\nدەیەم، کاتێک ئەمریکا هێندە ئاڵۆز و فرە ئاست و خێرا گۆڕاو و دڵڕەق و سارد و سڕە، ئەوا ڕاڤەی موئامەرە بەسەر هەموو تێگەیشتنەکاندا زاڵ دەبێت، بەوەی ئەمریکا لە پشت هەموو کارێکەوەیە و هیچ شتێک بەبێ خواست و نیازی ئەو ناکرێت و هەمیشە دەتوانێت هەموو شتێک بکات. ئەم جۆرە بیرکردنەوەیە کوشندەیە، نەک تەنها بۆ تێگەیشتن بەڵکو بۆ جۆری مامەڵەکردنیش.


شتێک لە مێژووی ئاوابوون.\nئەم نووسینە بیست و پێنج ساڵ پێش ئێستا، لەبارەی شیعری: شتێک لە مێژووی ئاوابوون - ی: (نەژاد عەزیز سورمێ) نووسراوە، لە ژمارە ( ٢)ی ڕۆژنامەی (ڕاپەڕین)دا، تشرینی یەکەمی ١٩٩١ بڵاوکراوەتەوە. لەبەر ئەوەی ڕۆژنامەکە زۆر ناوخۆیی بوو، لە شەقڵاوە دەردەچوو، بەشێوەیەکی دیاریکراویش دابەش دەکرا. دووبارە بڵاوکردنەوەی، بە لێزیادکردن و دەستکاری و جۆرێک سەرلەنوێ داڕشتنەوەی، بە پێویستییەک دەزانم بۆ پیشاندانەوەی تێڕوانینی سەرەتایی خۆم بۆ شیعر و شیعرییەت. ئەم خۆبوونییە فراوانترە لەوەی من لە بارەیەوەی دواوم. لە بنەڕەتدا یەک خۆبوونییە. بریتییە لە پەنجا پارچە، یان تابلۆ، بەڵام لە کاتی جیا جیادا نووسراون و کێشراون. لە ژێر سێ ناونیشاندا پێشکێش کراون. ھێزی شیعر و دەربڕین و شیعرییەت لە ھەر پەنجا پارچەکەدا لە یەک ئاستدان، بەڵام ھێزی ھارمۆنی و دەقئاوێزانی شێوەکاری لە بیست و پێنج پارچەی: (ئەزموون)دا بە ھێز و بەرجەستەترە لە دوو بەشەکەی تر.\n١- ئەزموون: بریتییە لە بیست و پێنج پارچە. ساڵی ١٩٨٥ - ١٩٨٧ نووسراوە، لە گۆڤاری (ڕۆژی کوردستان)، ژمارە (٧٢)ی ساڵی ١٩٨٦ بڵاوکراوەتەوە.\n٢- شتێک لە مێژووی ئاوابوون: بریتییە لە یازدە پارچە. ساڵی ١٩٨٩ نووسراوە، لە گۆڤاری (بەیان)، ژمارە (١٦٦)ی ساڵی ١٩٩٠ بڵاوکراوەتەوە.\n٣- پەراوێز: دوو بەشە، بەشی یەکەم بریتییە لە پێنج پارچە. ساڵی ١٩٨٦ نووسراوە. بەشی دووەم بریتییە لە چواردە پارچە ساڵی ١٩٨٨- ١٩٨٩ نووسراوە، لە گۆڤاری (بەیان)، ژمارە (١٥٧)ی ساڵی ١٩٨٩ بڵاوکراوەتەوە.\nکۆی ھەر سێ بەشەکە، ھەوڵێکن بۆ چوونە ناو جۆرە تاقیکردنەوەیەک لە شیعری نوێی کوردیدا، کە بە تێڕوانینێکی شێوەکاری نووسراوە: (عەبدوڵڵا سەڕاج) لە ژمارە (٦٨) ی حوزەیران و تەممووزی ١٩٧٨ی گۆڤاری (ڕۆشنبیری نوێ) بەناونیشانی: (میھرەجانی ڕەنگ و ھێڵ لە پێشەنگای نالی دا) ئەمەی وەک دیاردە و ڕووداوێک لە شیعری کلاسیکی کوردیدا ھێناوەتە بەر ھەست و بینین و لەمەی کۆڵیوەتەوە، کە (نالی) سوودی لە ھونەری شێوەکاری وەرگرتووە. ئەم ئەزموونەی نەژاد جیاوازە لە سوود وەرگرتن، بەڵکو بە جیھانبینیی شێوەکاری نووسراوە. گونجانی ئەم دوو چەشنەی پێشکێش کردووە، تاکو ئێستاش شەش پێشەنگای کۆلاژیشی کردووەتەوە. وەک ھاوگونجاندنی چەشن لە ماڵ و کتێبخانەکاندا ھەڵدەگیرێت و دەمێنێتەوە، ھەموو دیاردە و ڕووداوێکیش ڕووبەرێکی چالاکی تایبەتی خۆی ھەیە و تێیدا مەشق دەکات، بەڵام لە پاش بیست و پێنج پارچەی یەکەمدا ئەزموونەکەی تاڕادەیەک دەوەستێنێت و پەرەی پێنادات، تا وەک دیاردە و ڕووداوێک بناسرێت و تەماشابکرێت.\n١\_٩\_٢٠١٦ - ھەولێر\nلە قۆزاخە و\nلە مەکینە و\nلە دار ھەنەیشدا دەژی\nتا ئەوەی لە پەرداخێکیش نقوم دەبێ\nدەریا ھەستێ ناگاتە گوێزینگانی.)\nلە پەیوەندییەکی ڕاسەوخۆ و زۆر تایبەتدا، بەفریشم بە لووتکەی سەرفرازی و چاوی سپی و ھەمەڕەنگی دنیای تیشکداری نیشتیمان و نەتەوەم وەک لافاوی ژیلەمۆ و چپەی ناخ و لەرزەی گیان و کۆی ژیان دیوە و بۆیان دێمە خوارێ، بەتاسەیانەوە دەنووم بە نیازی خەونێکی دەستگیر. نیشتیمان و نەتەوەم، کەی لە واقیعێکی ھەمەڕەنگدا دەتانبینم، لێوتان باوەشێ خەندە و چێژی ماچ و زمانتان مژدەی پەیام بگەیەنێت.\nتا ئەم کەسە تخلیتانەی ئەمڕۆ کەمێ بیر لە ڵێڵی ئێستایان بکەنەوە، کە دوێنێ لە لاپەڕەکانی کتێبی کۆی ژیان و زەمینەی مێژوویییەوە خزان و لە زۆر بڵێیی قەڵەمدا نەشازی ھارمۆنی دەسمایەیانە. ئەوەی ھەڵە بکات دەبێ بڕوای بە سزاش ھەبێت. کەچی ئەم ڕووە ھەڵبزڕکاوانەی، کە یاخەی کراسی دەسەڵات بوون، ئێستا قەڵەمیان لە قەڵەمتراشی کاروانسەرا و کاروانەڕێ تیژ دەکەن، لاریش لەوەدا نییە قەڵەمە ساردەکان لە گەرمایی ھەقیقەت و کرۆکیجوانی ئەدەبدا دەتاوێنەوە، بەردەوامییان لە بوونی بێزراویان نەزۆکترە.\n(ئاوێنەکان بە دیوارەوە شکاون..\nھەتاو ڕووتە، سایە بۆشە\nپێینگانی کچی ئاسمان\nداری حەسرەتی لێ ڕوواوە.)\nناخ پەرتکردن، کارە سەرەکییەکەت ڕووەو کزی و ئاوارەیی دەبات. ڕوونتر مەبەست دیار بکەین، لەبارترە ئەدیب لە کارە سەرەکییەکەی خۆیدا جێگۆڕکێ نەکات، چونکە ڕامان ناردن بەملاوبەولادا لە گرینگییەتیی کارە سەرەکییەکەت دادەشکێنێ و ناخت گران دەکات. بۆ وێنە، تۆ جووڵانەوەی شیعرێکی نوێبەخشت لە ڕامانتدا دەستەمۆ کردووە و ئەندازەی دوورییەکانت پێواوە و جەمسەرەکانت کۆکردووەتەوە، لە ھەمان تەوەری کات و شوێنی چرکەی نووسینی ئەم شیعرەی تێدا بەڕێوەی بۆ ماڵی نووسین. خەریکی وەرگێڕانی شیعرێکی، ئەم وەرگێڕانە، بەشێک لە بنەڕەتیی شیعرە نوێبەخشەکەی خۆت لەناو شیعرە وەرگێڕدراوەکەدا دەتوێنێتەوە. وەرگێڕیش ئەم دەقە ئەدەبییە وەردەگێڕێت، لەگەڵ ناخی خۆیدا لە چەند خاڵێکدا یەکگرتنەوەیەکی گیانییان نێوانە و بەشێک لە کارە زیندووە ھەستییەکانی قاڵبووی بەرزاییەکانی ڕامانییەتی.\nبە ڕوویەکی تر، ئەو ئەدیبەی فرمێسکی چرای تێڕوانینی لە چەند کارێکی ئەدەبیدا دەڕژێنێ، بای ڕۆشنبیرییەکی کاریگەر بەروبوومی ڕەز و بێستانی ھەوڵەکانی دەخاتە لار و لەنجەی بەردەوامی، دەنا کارەکانی دەچنە خانەی ئەدەبی ڕۆژانە و ھەناسەی ئایندە لەدەست دەدەن و سەرەنجام، لە مێژووی داھێناندا ھەوڵ بەتاڵ دەمێنێتەوە و ڕوخسارێکی تایبەت بە خۆیان پەیدا ناکەن.\nئەم چەند ئاماژەیەم بۆ ڕوونکردنەوەی مەبەستمە، دەمەوێ و ویستوومە پەنجە ڕووناکی ئەم چەند ھێما جێگیرییانە بکەم ھەر لە سەرەتای خوێندنەوەم لا دروست بووە. شاعیری: (شتێک لە مێژووی ئاوابوون) لە چەند لکێکی تریش کار دەکات و ناخی بەم لایەنانەدا پەرت کردووە، بەڵام داھێنانی دیارە و تارمایی، گیانی زەرد نەکردووە و نیانیی داھێنانی ڕووەو ڕەنگڕێژتر سەردەخا بەرەو بڵندبوونەوەی خودی بابەتە کاریگەرەکان و تێکڕای جیاوازییەکانی ڕەگەزە پێکھێنەرەکانی گەردوون، کەواتە: حاڵ و باری خۆی بە دەستھێناوە و ناسیویەتی.\nئەمەش کۆکردنەوەیەکە، کەم پەنجەی نووسین دەتوانێت و توانیویەتی لە سێبەری فیکر و دەسەڵاتی داھێناندا ئەمانە کۆبکاتەوە و وەک داھێنانیش وەربگیرێت و لێکدانەوەی بۆ بکرێت:\n٥ــ سەرنج و بۆچوونی ئەدەبی\n٦ــ لێکۆڵینەوەی ڕۆژنامەگەری و ئارکیۆلۆژی.\nئەم خەسڵەت و خاسییەتانەی لە: (نەژاد عەزیز سورمێ)ی ئێمەدا دیار کەوتوون، بە ھەمان شێوە لە: (پۆل شاوڵ)ی عەرەبیشدا دیارن. ھەردووکیان ڕۆحی کۆمەڵگا و کولتووری خۆیان ناسیوە و مایەی دڵخۆشین و دەقەکانیان ئارەزووشکێنن. کەسی دووەم، کە خوێنەرە. دووچاری ڕامان و وردبوونەوەی گیانی و سەرسووڕمان دەکەن.\nکە شیعرێکی جوان و نوێبەخش دەخوێنمەوە، لە خۆشییاندا چاوم زەوی نابینێ، ئەگەرچی شیعری جوانە و نوێبەخش لای من تەواوی زەوییە. ئەوکاتەی لە سینگی کۆشیعری: (تاڤگەی مەند - ١٩٨٧) دا ھەناسەی ئۆخەم خواردەوە، باری سەرنج و تێڕوانینم لە چەند لاپەڕێکدا گرد کردەوە، لەژێر ناونیشانی: (وێنەی مەند لە تاڤگەی مەند)دا، فلچە و پەڕەمووچی تواناداری ئێستێتیکیم لە شیعرەکاندا جووڵاندبوو، لە ھێڵی ئەم ڕاوە وردانە گەڕابووم، تیشکدانەوەی ئاوێنە و سێبەری فیکر و نموونەی ھونەری باڵای شاعیر بوون، بەڵام ئەفسووس دەف و دایەرەی ڕۆژنامەی: (ھاوکاری) و ھەفتەنامەی: (پاشکۆی عێراق)، چەرخی داپڵۆسیینیان خستەگەڕ و نەیانھێشت جووکە و نووکە بکات.\nکێ تاڵاوی خوارد؟\nکێ تاڵاوی خو؟؟\nئەم شیعرە ڕستەیەکی ئەماژەیییە. خۆی، خۆی دەخواتەوە. ئێجگار ئەندازەیی و شێوازییە. بە وریایی و ئاگاییەوە دۆخی ڕۆحی کۆمەڵگای کوردی و کوردستانمان وەک تەلارێکی نیشتەجێبوون لەناو شەڕی ناوەخۆدا پیشان دەدات، وردەکاری بیناسازی تێدا بەکارھاتووە، وردبوونەوەیە لە دیاردە و ڕووداوێک. دیارە و رووداوەکەش شەڕی ناوەخۆی شاخە، لە دەستپێکدا پرسیارە، پرسیار لە ناوێک، ( کێ تاڵاوی خوارد). لە پێکھاتەی شیعرەکەدا وشە وشە دەخواتەوە، لە کۆتاییشدا تەنیا وشەی (ک) دەمێنێتەوە، ھێمایە بۆ ناوی (کوردستان)، بە زمانی نھێنی وەڵامێکی ھێمنە بۆ پرسیاری دەستپێک.\n(ئەوان تینی کوورەی دەفیو\nئێمەش بەرخی دوو باقەگیا...)\nئەمە ئاماژەیە بۆ برایەتی: (کورد و عەرەب)، لە دوو نیشتیمانی بەزۆر سەپێندراو و بەیەکەوە لکێندراودا. ھەم لە ئاستی مامەڵەی فیکری، ھەمیش لە ئاراستەی نیانی زمان و شیعرییەتدا، جیاوازە لەو برایەتییەی: (گۆران و لەتیف ھەڵمەت) لە دەقەکانی خۆیاندا وەک تەبایی و ھاوئاھەنگ و ھاوگونجاندنی ژیان باسیان کردووە.\nدەقی: چیرۆکێکی برایەتی، دیوانی گۆران، محەمەدی مەلا کەریم، بەرگی یەکەم، چاپخانەی کۆڕی زانیاری عێراق، بەغدا، ١٩٨٠، ل:٣٢٠.\nدەقی: داستانی برایەتی دوو ڕووبار، دیوانی لەتیف ھەڵمەت، چاپی یەکەم، چاپخانەی تاران، تاران، ٢٠١٤ ل: ٤٩٥.\n(ئەوە ھەناسەدان نەبوو\nئەوە ڕمانی چیا بوو..\nچەخماخەی ھەورەتریشقە و\nفڕینی ھەموو چۆلەکە و کۆترەکانی دنیا بوو..\nئەوە ھەناسەدان نەبوو.)\nئەمەش خاڵی وشیارکردنەوە و ڕاگەیاندنی کارەساتی ھەڵەبجەیە، بەھایەکە بۆ یاخیبوون. شیعری کوردی بەری کارەساتی ھەمەجۆری نیشتیمان و نەتەوایەتیمان بووە. شیعریش لە ھەموو بار و سەردەمەکاندا وەک بوونێکی فیکری لە ئاست ڕووداوە دیار و نادیار و مەییوەکانی نیشتیمان و نەتەوەدا بوونی خۆی لە چوارچێوەی ئێستێتیکیدا نمایش کردووە.\nبەشێک لە شاعیران، دەستەوەستان نەبوون لە ئاست ئەم بەگژداچوونە فیکرییەدا، بەھەمان شێوە شیعریش بەردی شوورەی سەنگەر بووە، ھەموو کات گوللەی دیکتاتۆر لەم بەردەدا سارد بووەتەوە و ملکەچ بووە. لەناو ئەدەبی ئێمەشدا چەند شاعیرێک ئەو بەردە بوونە، وەک: جەمیل ڕەنجبەر، دڵشاد مەریوانی، جەلالی میرزا کەریم، فەرھاد شاکەلی، شێرکۆ بێکەس، سامی شۆڕش، ڕەفیق سابیر، مارف عومەر گوڵ، ھەندرێن.....تاد، بەڵام بۆچوونی ڕەھای من ئەوەیە: فیکری داھێنەر لە ڕەوت و چوارچێوەی ناوەرۆکدا خۆی دەخەمڵێنێ، نەک لە بریق و باقی دروشمدا. شاعیری داھێنەر پابەندە بەکرۆکی داھێنان، پابەند نییە، نە بە کۆمەڵگا و نە بەسیاسەتی وڵاتەکەی. لە شێوە تایبەتییەکەی داھێناندا، داھێنان ڕاستەوخۆ و ناڕاستەوخۆ لە خزمەتی کۆمەڵگا و وڵات دایە.\n(شتێک لە مێژووی ئاوابوون) ئەو مووچڕکەی دامێ، کە من لە شیعردا دەمەوێ و چاویشی پێ ڕوونکردمەوە، لە ناوەوەم ڕابمێنم و لە سنووری جووڵانەوەی پاڵەواندا، یەکانگیربوونی ئێستێتیکا و مانا و بنیاد و زمان ڕوونی ببینم.\n١ــ وشەی ئاسایی و نیمچە باو، بەڵام ڕۆڵێکی تر بە وشە دەدا و ئەفسوونی پیت گوێ ئارام دەکات و شەپۆلی ئاوازیش پشوو بەچاو دەدات، زمان لەزەیندا پەروەردە دەبێ، شیعری بێگەردیش بە وشەی ناو ژیان دەنووسرێت و پەیوەندی و گونجاندنی نێوان وشە دەدۆزێتەوە و ھێز دەداتە وشە، ئەمە گرینگترین خاڵی بینینە بۆ داھێنان، ئەوەی بە وشەی ناو فەرھەنگان بنووسێت، ئەگەر تەمەنی نووحیشی ھەبێت و ژوورێک کتێب کەڵەکە بکات. تەنیا نووسین و خۆ بەفیڕۆدانە، داھێنان نییە.\n٢ــ وێنەی ڕوون و تا ڕادەیەک ئاشکرا، بنیاد و کەش و ھەوای وێنەکان نادەستەمۆ و خورپەدار دەکات و شوێنی سەرەتای دەستپێکردن و سەرنجڕاکێشانی تێدا بە کراوەیی جێدەھێڵێت.\n٣ــ شێوازی لە فۆرمێکی بێ گرێ و پێوانەیی، لە بەشەکانی وێنەدا چالاک و پڕ ھەست کردووە، سۆزێکی خۆشکراو بە بیریش خاسیەت و ڕژانی یەکەمیەتی.\n٤ــ یەک گیانیی بابەت لە سەرەتای شیعردا تا کۆتایی سەرەداوی بابەت بەرنادا، تا بە خوێنەری دەگەیەنێ، ئەم کات سەرەداوەکە بۆ خوێنەری نموونەیی جێی دەھێڵێ.\n٥- ھەندێک جار لە بەشێکی شیعرەکانیدا، نەرمی مۆسیقا جێگای وشە دەگرێتەوە، لە ھەندێک شوێنی تریشدا ئەفسوونی ڕەنگ ھەمان ڕۆڵ وەردەگرێت.\n٦- درێژدادڕی و درێژکردنەوەی بابەت ھونەر نییە. شیعر لە پێویستی فیکر و شێوەدا کۆتایی پێدەھێنێ، درێژدادڕی دەق لەبار دەبات، لەخۆ پاراستن لە درێژبوونەوەی بابەتدا بەھرە و کارامەیی نیشان داوە، بەڵام لە ڕەوتی دەقدا ئاواز دووبارە دەکاتەوە. ئەم دووبارەکردنەوەی ئاوازەش یارمەتی ھەستی خوێنەر دەدات بۆ چێژ وەرگرتن.\nئەم چەند جووڵانەوە شیعرییە ھێمائامێزە ڕووی دیار و نادیاری کێشە سەرەکییەکانی داھێنان و پێویستییە نیشتیمانی و نەتەوایەتییەکانمانە:\nئا ــ ھێڵی داھێنان، شیعر و کۆلاژ.\nب ــ ھێڵی پێویستییە مێژوویی و ڕۆژانەیییەکان و ھێزی خۆڕسکی داھێنەر لە چرکە زۆر تایبەتییەکانی نووسین و بەرجەستەکردندا.\n(شتێک لە مێژووی ئاوابوون)، ھەردوو ھێڵەکەی ھاوشان کێشاوە بۆ نادیارییەکی ئێستێتیکی و خۆی لەم خاڵ و ھەستە ئێستێتیکییەدا دووپاتکردووەتەوە، ئەوەی لە دووپاتکردنەوەکەدا گرینگ و دەرکەوتەیە پێداگرییە بۆ ئازادی سروشتیی ئەدەب.\n٢٨\_٨\_١٩٩١ - شەقڵاوە


داعش ده‌گه‌ڕێته‌وه بيابان و ده‌بووژێته‌وه - Mehr News Agency\nڕۆژنامه‌ی ئه‌مریکی شیده‌کاته‌وه:\nداعش ده‌گه‌ڕێته‌وه بيابان و ده‌بووژێته‌وه\nناسەی هەواڵ: 4033239 - Mon 17 July 2017 - 11:41\nرۆژنامه‌ى لۆس ئه‌نجلس تايمزى ئه‌مريكى بڵاويكرده‌وه، سه‌ره‌ڕاى گورزه به‌ركه‌وتووه‌كان، هێشتا داعش هه‌ڕه‌شه‌يه‌كى به‌هێزه.\nبه ڕاپۆرتی ئاژانسی هه‌واڵی مێهر له کوردستان ۲۴، داعش ده‌گه‌ڕێته‌وه بيابان و ده‌بێته هه‌ڕه‌شه‌يه‌كى به‌رده‌وام له‌سه‌ر ئاسايشى ناوچه‌كه.\nله ۲۰۱۴دا داعش توانى مووسڵ له عێراق و ره‌ققه له سووريا داگير بكات و به‌و هۆيه‌وه داعش گه‌يشته لووتكه‌ى به‌هێزى خۆى.\nله عێراق و سووريا ئه‌و رێكخراوه مليۆنان هاووڵاتى خسته ژێر ده‌سه‌ڵاتى خۆيه‌وه.\nبه‌وه‌شه‌وه نه‌وه‌ستا ئه‌ندامى خۆى نارد بۆ ئه‌وه‌ى له ئه‌ورووپا كرده‌وه‌ى تيرۆريستى ئه‌نجام بده‌ن.\nئێستا ده‌كرێت ده‌وڵه‌تى ئيسلامى كه ده‌وڵه‌تێكى بێ ره‌گه‌زنامه بوو، بوترێت پووكاوه‌ته‌وه و له ره‌ققه گه‌مارۆ دراوه.\nچاودێران هۆشدارى ده‌ده‌ن له‌وه‌ى ئه‌و رێكخراوه تيرۆريستييه به‌رده‌وام ده‌بێته هه‌ڕه‌شه‌يه‌كى جدى و له توانايدا هه‌يه ببێته هه‌ڕه‌شه بۆ سه‌ر ئاسايش و ئارامى ناوچه‌كه و جيهان.\nحه‌سه‌ن حه‌سه‌ن له په‌يمانگه‌ى ته‌حرير كه نووسينگه‌ى سه‌ره‌كى له واشنتنه به رۆژنامه‌كه‌ى راگه‌ياندووه، داعش له رێگه‌ى له‌ده‌ستدانى ده‌سه‌ڵاته‌كه‌يه‌تى. به‌ڵام ئه‌مه كۆتايى چيرۆكه‌كه نييه.ئێستا چيرۆكه‌كه جياوازه. پيلانگێڕييه‌كى جياوازيش له ئارادايه.\nله ئايارى ساڵى رابردوودا كاتێك هێزه نه‌ياره‌كانى داعش رووبه‌رێكى فراوانيان له ژێر ده‌سه‌ڵاتى داعش رزگار كرد، ئه‌بوو محه‌ممه‌د عه‌دنانى وته‌بێژى ئه‌و كاته‌ى داعش، كه دواتر كوژرا، رايگه‌ياند: ده‌ستگرتن به‌سه‌ر زه‌ويدا بردنه‌وه نييه و له ده‌ستدانى ئه‌و رووبه‌ره ره‌نگه مه‌به‌ستێكى خودايى بێت بۆ به‌ده‌ستهێنانى سه‌ركه‌وتنى يه‌كجاره‌كى.\nعه‌دنانى وتيشى: شكست ئه‌وه‌يه ئيراده‌ى شه‌ڕكردن له ده‌ست بده‌يت، ئه‌گه‌ر ئێمه قورئان له دڵمان نه‌مێنێت، ئه‌مريكا سه‌رده‌كه‌وێت.\nهه‌فته‌ى رابردوو، هێزه ئه‌منييه‌كانى عێراق كۆتاييان به ده‌سه‌ڵاتى داعش له مووسڵ هێنا.\nبه‌ڵام ئه‌و سه‌ركه‌وتنه دواى وێرانبوونى شاره‌كه و شه‌ڕى زياتر له ۹ مانگ به‌ده‌ست هات.\nراپۆرتى رۆژنامه‌كه ئاماژه‌ى بۆ ئه‌وه كردووه، داعش تواناى خۆى له‌و قۆناغه‌دا له خۆڕاگرتن سه‌لماند.\nبه‌ر له‌وه‌ى حه‌يده‌ر عه‌بادى سه‌رۆك وه‌زيرانى عێراق هه‌فته‌ى رابردوو بچێته مووسڵ و وتارى سه‌ركه‌وتن رابگه‌يه‌نێت، داعش به كرده‌وه ده‌ستيكرده‌وه به گه‌ڕانه‌وه بۆ سه‌ر ريشه‌ى خۆى و ئه‌ندامه‌كانى په‌رته‌وازه‌ى بيابان كرده‌وه.\nسه‌نته‌رى به‌ره‌نگاربوونه‌وه‌ى تيرۆر له ئا‌كاديمياى سه‌ربازى ئه‌مريكا (ويست پۆينت) له راپۆرتێكدا كه مانگى رابردوو بڵاويكرده‌وه، رايگه‌ياند: داعش له مانگى نيسانى ئه‌مساڵدا له ۱۶ شارى رزگاركراو له ده‌ستى ۱۴۸۶ هێرشى ئه‌نجامداوه، كه بوونه‌ته هۆى كوژرانى ۲۶۰۰ كه‌س.\nزۆرترين ئه‌و هێرشانه له به‌شى خۆرئاواى شارى مووسڵ ئه‌نجامدراوون.\nبه گشتى له ماوه‌ى ته‌نيا يه‌ك مانگدا (۳۰ رۆژ) داعش ۱۳۰ هێرشى ئه‌نجامداوه بۆ گێڕانه‌وه‌ى به‌شێكى شاره‌كه بۆ ژێر ده‌سه‌ڵاتى خۆى.\nله راپۆرته‌كه‌دا هاتووه: ره‌نگه خيلافه‌ته‌كه‌ى به‌غدادى هه‌ژموون و كۆنترۆڵى له‌ده‌ستدابێت. ئه‌وه‌ش سه‌رى كێشاوه بۆ باسكردن له كوژرانى ئه‌بووبه‌كر به‌غدادى خه‌ليفه‌ى رێكخراوه‌كه.\nژه‌نه‌راڵى ئه‌مريكى ستيفن تاونسند، كه سه‌رۆكايه‌تى هاوپه‌يمانێتى نێوده‌وڵه‌تى دژى داعش ده‌كات، رايگه‌ياندووه: هيچ زانيارييه‌كى له باره‌ى ئه‌و راپۆرتانه نييه كه باس له چاره‌نووسى به‌غدادى ده‌كه‌ن.\nتاونسند له به‌غداوه به رۆژنامه‌وانانى راگه‌ياند، هيچ به‌ڵگه‌يه‌ك له سه‌ر كوژرانى به‌غدادى له‌به‌ر ده‌ستدا نييه.\nبه راى چاودێران، ئه‌گه‌ر ئه‌و كوژرانى به‌غدادى راست بێت، ئه‌وا رێكخراوه‌كه سه‌ركردايه‌تى خۆى رێكده‌خاته‌وه. چونكه ئه‌و رێكخراوه وا پێده‌چێت تواناى ئه‌وه‌ى هه‌يه له‌گه‌ڵ له‌ده‌ستدانى زۆرترين ژماره‌ى چه‌كداره‌كانى له شه‌ڕه‌كاندا رابێت.\nله خۆرهه‌ڵاتى سووريا، هێزه‌كانى سوورياى ديموكرات توانيان شارى شه‌دادى خاوه‌ن پێگه‌ى ستراتيژى كۆنترۆڵ بكه‌ن. كه ره‌ققه و مووسڵ به‌يه‌كه‌وه ده‌به‌ستێته‌وه.\nئه‌و سه‌ركه‌وتنه بووه هۆى له‌ده‌ستدانى رێگه‌يه‌كى ستراتيژى داعش، به‌ڵام چه‌كداره‌كان به ئاسانى توانيان تاكتيكى خۆيان بگۆڕن.\nله سووريا يه‌كينه‌كانى پاراستنى گه‌ل باس له‌وه ده‌كه‌ن، كه هه‌زار كه‌سيان له خه‌ڵكى شه‌دادى ناونووس كردووه بۆ ئه‌وه‌ى بچنه ريزه‌كانيانه‌وه و له‌و رێيه‌وه بتوانن به‌ره‌نگارى چه‌كدارانى داعش ببنه‌وه، كه تاكتيكى خۆيان گۆڕيوه و پشت به كرده‌وه‌ى خۆ ته‌قاندنه‌وه و ئۆتۆمبێلى بۆمبڕێژكراو ده‌به‌ستن و ۵۰۰ چه‌كداريان ماونه‌ته‌وه.\nله سووريا هێشتا داعش ئازاده له هاتوچۆ كردن ته‌نانه‌ت له‌و ناوچانه‌ش كه رزگار كراوون به تايبه‌تى له باشوورى شه‌دادى.\nبه‌رپرسێكى يه‌كينه‌كان ئاشكرايكردووه، چه‌كدارانى داعش به ماتۆڕسكيل و پياده له نێوان گونده‌كاندا هاتوچۆ ده‌كه‌ن.\nماكنتس شيكه‌ره‌وه له په‌يمانگه‌ى برۆكينجز ده‌ڵێت: له ماوه‌ى سێ ساڵى رابردوودا، داعش به ته‌واوى ره‌گى داكوتاوه و ژماره‌يه‌ك له هۆزه خۆجێيه‌كان هاوسۆزن له‌گه‌ڵى و ره‌نگه ئه‌و ره‌وشه‌ش به‌رده‌وام بێت.


هونه‌رمه‌ندانیش له ته‌قینه‌وه‌كه‌ی به‌یرووت بێ زیان نه‌بوون\n:: PM:12:12:05/08/2020 \nدوای ئه‌وه‌ی دوێنێ ته‌قینه‌وه‌یه‌كی به‌هێز به‌یرووتی هه‌ژاند، به‌هۆیه‌وه زیاتر له 100 كوژراو و چوار هه‌زار برینداری لێ كه‌وته‌وه. ئه‌مڕۆ پێگه‌ی "فه‌رفیش" له هه‌واڵێكدا نووسیویه‌تی هونه‌رمه‌نده ناوداری ئه‌و وڵاته له‌و ته‌قینه‌وه‌یه بێ زیان نه‌بوون.\nزۆربەی ئەو هونەرمەندانە تووشی زیانی مادی بوون\nهه‌یفا وه‌هبی چونكه ماڵه‌كه‌ی نزیكی شوێنی ته‌قینه‌وه‌كه بوو، خۆی سه‌لامه‌ته، به‌ڵام وه‌ك خۆی رای گه‌یاندووه، زۆربه‌ی شووشه‌ی په‌نجه‌ره‌كانی شكاون و به‌هۆیه‌وه زیانێكی زۆری به‌ر ماڵه‌كه‌ی كه‌وتووه.\nئه‌لیسایش به‌هه‌مانشێوه چه‌ند وێنه‌ی بلاو كردووه‌ته‌وه كه ماڵه‌كه‌ی به‌هۆی ته‌قینه‌وه‌كه‌وه، زیانی زۆری به‌ركه‌وتووه. به‌ڵام ئه‌و ده‌ڵێ زیانی مادی به كێشه نازانم، ئه‌ی ئه‌و خه‌ڵكه چی بكه‌ن كه به‌هۆی ته‌قینه‌وه‌كه‌وه گیانیان له ده‌ست داوه.\nراغب عه‌لامه‌یش كه ماڵه‌كه‌ی كه‌وتووه‌ته ناوه‌ندی به‌یرووت، ئه‌ویش زیانێكی زۆر به‌ر ماڵه‌كه‌ی كه‌وتووه، بۆ ئه‌وه‌ش چه‌ند وێنه‌یه‌كی بڵاو كردووه‌ته‌وه.\nعامر زیانیش چه‌ند وێنه‌یه‌كی له تویته‌ر بڵاو كردووه‌ته‌وه كه ئه‌ویش زیانێكی زۆر به‌ر به ماڵه‌كه‌ی كه‌وتووه، له‌گه‌ڵ ئه‌وه‌شدا سوپاسی خودا ده‌كات كه گیانی له‌و ته‌قینه‌وه‌یه به سه‌لامه‌ت ده‌رچوو.\nمه‌ی حه‌ریری، ویسام حه‌نا، فادی حه‌رب، زوهێر موراد و دۆمینیك حورانیش له‌و هونه‌رمه‌ندانه بوون كه به‌هه‌مان شێوه زیانی زۆر به‌ر به ماڵه‌كانیان كه‌وتووه.


هێزه‌كانی عێراق خۆكوژێكیان كوشت، كه پشتێنی بۆمبڕێژكراوی به‌ستبوو، پێشئه‌وه‌ی خۆی بته‌قێنێته‌وه به‌و خێزانه ئاوارانه‌دا كه ده‌گه‌ڕانه‌وه قائیم له خۆرهه‌ڵاتی پارێزگای ئه‌نبار، پۆلیسی عێراق له ئه‌نبار چوارشه‌ممه (14 شوبات) رایگه‌یاند.\nعه‌قید سه‌لام جاسم فه‌ره‌جی له فه‌رمانده‌یی پۆلیسی ئه‌نبار به دیارونای وت: "هێزه ئه‌منییه‌كان پیاوێكیان ئابڵۆقه‌دا له خاڵێكی پشكنین له ده‌روازه‌ی شاره‌كه‌دا و كوشتیان پێشئه‌وه‌ی خۆی بته‌قێنێته‌وه به ده‌یان خێزاندا كه ده‌گه‌ڕانه‌وه بۆ قائیم."\nوتی: "خۆكوژه‌كه ره‌تیكرده‌وه خۆی بدات به‌ده‌سته‌وه دوای ئه‌وه‌ی ئابڵۆقه‌درا و ته‌قه‌ی له هێزه ئه‌منییه‌كان كرد و هانیدان بیكوژن."\nوتیشی پشتێنه بۆمبڕێژكراوه‌كه پوچه‌ڵكرایه‌وه و لێكۆڵینه‌وه‌ی زیاتریش ده‌ستیپێكرد بۆ زانینی ناسنامه‌ی تیرۆریسته‌كه.\nهێزه‌كانی عێراق هێرشێكی خۆكوژی پوچه‌ڵده‌كه‌نه‌وه له نه‌خۆشخانه‌یه‌كی خۆرئاوای ئه‌نبار


📅 1699 رێکەوت و رووداو (کڕۆنۆلۆژیا)\n- لەدایکبوونی بارام پاشای گەورە. - هێرشی عوسمانیی [ زۆرتر... 👁] ✖ ✖ ✖ 0 0 ✔ 76% ✍ هـ.ب. 30-8-2010 11:19:24\n📅 1726 رێکەوت و رووداو (کڕۆنۆلۆژیا)\n- فەرهاد پاشا، بووە میری بابان. - بارام پاشای گەو [ زۆرتر... 👁] ✖ ✖ ✖ 0 0 ✔ 76% ✍ هـ.ب. 30-8-2010 11:19:25\n📅 1767 رێکەوت و رووداو (کڕۆنۆلۆژیا)\n- کۆچی دوایی بارام پاشای گەورە، کە میری میرنشینی ب [ زۆرتر... 👁] ✖ ✖ ✖ 0 0 ✔ 76% ✍ هـ.ب. 30-8-2010 11:19:26\n📅 1796 رێکەوت و رووداو (کڕۆنۆلۆژیا)\n👁 ئەم بابەتە 9,599 جار بینراوە\n- فەتح عەلی شا بووە پادشای ئێران. - محەمەد خانی ق [ زۆرتر... 👁] ✖ ✖ ✖ 0 0 ✔ 76% ✍ هـ.ب. 30-8-2010 11:19:26\n🎵 پەیکەری پاشای گەورە لە شاری رواندز کارە هونەرییەکان\n📅 کاتی تۆمارکردن Jan 23 2016 10:57AM\n... [ زۆرتر... 👁] ✖ ✖ 0 1 ✔ 72% ✍ م.ب. 23-1-2016 10:57:30\n📕 درامای شاری پاشای گەورە پەڕتووکخانە\nعەقیلە رواندزی هەولێر-2009 [ زۆرتر... 👁] ✖ ✖ ✖ 0 0 ✔ 60% ✍ ب.ج. 31-3-2014 0:40:07\n👁 ئەم بابەتە 30,368 جار بینراوە\n👁 ئەم بابەتە 8,035 جار بینراوە\n📕 میرنیشینی سۆران - میر سولەیمان بەگ و خانزاد لە هەریر - میر محەمەد پاشای گەورەی رواندزی پەڕتووکخانە\n👁 ئەم بابەتە 10,733 جار بینراوە\nمەلا خالید فریزی هەولێر-2001 [ زۆرتر... 👁] ✖ ✖ ✖ 0 0 ✖ 58% ✍ ب.ج. 31-3-2014 0:40:07


حوسییەکانی یەمەن، لەڕێگای موشەکی بالیستیکەوە ھێرشێکی فراوانیان كردووەتە سەر بنكەی ئاسمانی شا خالید لە باشووری سعوودیە و وتەبێژەکەیان دەڵێت: “ژمارەیەک سەربازی سعودی کوژراون”.\nئەمڕۆ دووشەممە 26ی ئابی 2019، یەحیا سەریع وتەبێژی حووسییەكانی یەمەن، لە ھەژماری تایبەتی خۆی لە فەیسبووك بڵاویکردەوە، 10 مووشەكی بالیستی جۆری(بەدر’F’) یان ئاڕاستەی شاری جازان لە باشووری سعوودیە كردووە و بنكەی ئاسمانی شا خالیدیان بە ئامانج گرتووە”.\nیەحیا سەریع ئاماژەی بەوەداوە، “ھێرشەكە ئامانجەكەی پێكاوە و باڵەخانەی پەیوەندییەكانی بنكەی ئاسمانی شا خالیدی وێران کراوە و هەروەها دەیان سەربازی سعوودیە كوژران و برینداربوون”.\nوتەبێژی حووسییەكانی یەمەن، وتوشیەتی: “هێرشەکە لە وەڵامی بۆردومانی فڕۆكە جەنگییەكانی ھاوپەیمانییەتی عەرەبی بووە بۆ سەر پێگەكانی حووسییەكان لە یەمەن”.\nهاوکات عەقید توركی مالیكی، وتەبێژی هاوپەیمانی عەرەبی لە یەمەن ڕایگەیاندوە، “حوسییەکان شەش مووشەكی بالیستیکیان لە پارێزگای سەعدەی باكووری یەمەنەوە، ئاڕاستەی شاری جازانی باشووری سعوودیە كردووە، بەڵام ھێزەكانیان توانیویانە سەرجەمیان تێکبشکێنن”.\nتوركی مالیكی باس لەوەکردوە، “بەردەوامبوونی هەوڵەكانی حووسییەکان بۆ ئامانجكردنی شارەكانی باشووری سعوودیە و خەڵكی مەدەنی، رەنگدانەوەی ئەو زیانە گەورەیە كە لە یەمەن بەریان كەوتووە، جەختیكردووەتەوە كە بەردەوام دەبن لە بەرپەرچدانەوەی هێرشی حووسییەكان”.\nئەمریکا داوا لە تورکیا دەکات کۆتایی بە هێرشەکەى بۆ سەر ڕۆژئاواى کوردستان بهێنێت هەڕەشەى سەپاندنى سزا دەکات


سەرۆکی حکومەتی هەرێمی کوردستان سەردانی سەنتەرێکی داڵدەدانی ئافرەتان لە هەولێر دەکات\nSource: KRG-DFR DFR publication date: MON, 25 NOV 2019 15:16\n• پێویستە ئافرەتانیش وەک هەر تاکێکی کۆمەڵگە مافی ژیانێکی تەندروستیان لە کۆمەڵگەیەکی تەندروستدا هەبێت. بێگومان ئەمەش بەستراوەتەوە بە هەبوونی کۆمەڵێک یاسا و هەڵسوکەوتی کۆمەڵگە بەرامبەر ئافرەت.\nهەولێر، هەرێمی کوردستان، عێراق (GOV.KRD) - ئەمڕۆ دووشەممە ٢٠١٩/١١/٢٥ لە رۆژی جیهانیی بنبڕکردنی تووندوتیژی دژ ئافرەتان، مەسرور بارزانی سەرۆکی حکومەتی هەرێمی کوردستان سەردانی یەکێک لە سەنتەرەکانی داڵدەدانی ئافرەتانی لە شاری هەولێر کرد.\nسەرۆکی حکومەت بەیاوەری کوێستان محەمەد وەزیری کارو کاروباری کۆمەڵایەتی بەشەکانی سەنتەرەکەی بەسەرکردەوە و گوێی لە داخوازییەکانیان گرت و دەزگاکانی حکومەتیشی راسپارد پێداویستییەکانیان دابین بکەن.\nسەرۆکی حکومەت ئاماژەی بەوەدا کە پێم باشتربوو لە جیاتی ئەوەی تەنیا وتارێک بخوێنمەوە، لە نزیکەوە سەردانی ئێوە بکەم و گوێم لە داخوازییەکانتان بێت. گوتیشی ”ئێمە دەمانەوێت کۆمەڵگەی ئێمە دوور بێت لە هەموو تووندوتیژیەک و ئافرەتان نەک تەنیا پارێزراو بن بەڵکو هەموو مافێکی ژیان و خۆپێگەیاندنیان پارێزراو بێت. پێویستە ئافرەتانیش وەک هەر تاکێکی کۆمەڵگە، مافی ژیانێکی تەندروستیان لە کۆمەڵگەیەکی تەندروستدا هەبێت. بێگومان ئەمەش بەستراوەتەوە بە هەبوونی کۆمەڵێک یاسا و هەڵسوکەوتی کۆمەڵگە بەرامبەر ئافرەت. حکومەتیش دەبێت پارێزەری ئەو مافانە بێت و لەمڕوەوە ئێمە هیچ درێغییەک ناکەین“.


توێژه‌رێك: له جیابوونه‌وه‌دا پیاو ته‌نیا ژن له‌ده‌ست نادات \n26/8/2017 11:31 AM\nبه‌پێی توێژینه‌وه‌یه‌ك پیاوانیش له جیابوونه‌وه‌دا زه‌ره‌رمه‌ندن پێشتر وا باوبوو كه جیابوونه‌وه بۆ پیاو زیانی نیه.\nهه‌ندێك له‌به‌شداربوانی ئه‌م ڕاپۆرته‌یش باس له‌وه ده‌كه‌ن كه له جیابوونه‌وه‌دا زه‌ره‌ری مادی‌و مه‌عنه‌ی پیاو زۆرتره وه‌ك له ژن.\nشاره‌زایانی بواری ده‌روونیش بۆچوونیان وایه كه پیاو بۆیه وه‌ك ژن ڕه‌نگ‌و ڕووخساری دوای جیابوونه‌وه ناگۆڕێت ده‌ربڕینی كه‌متره‌و هه‌ستی خۆی ده‌شارێته‌وه، ده‌نا پیاویش زه‌ره‌رمه‌نده. كارمه‌ندێكی دادگایش ده‌ڵێ: قوربه‌سه‌ریه‌كه بۆ پیاوه، چونكه دوای گواستنه‌وه ژن داوای ماف ده‌كات.\nبه‌شێكی تر له به‌شدابوانی ئه‌م ڕاپۆرته ده‌ڵێن، هه‌ردووكیان زه‌ره‌رمه‌ندن، به‌ڵام پیاو ده‌توانێ زوو ژن بێنێته‌وه‌و شوێنه‌واره‌كانی جیابوونه‌وه نه‌هێڵێت.\nڕۆڵی باوكایه‌تی ون ده‌كات\nبه‌شێك له به‌شداربوان پێیانوایه كه زیانی مه‌عنه‌وی پیاو له هی ژن كه‌متر نیه، به‌تایبه‌ت ئه‌گه‌ر ژن‌و مێرده‌كه ماوه‌یه‌كی زۆر پێكه‌وه بووبن‌و منداڵیش له نێوانیان هه‌بێت.\nپێشواز نه‌به‌رد، 32 ساڵ پیشه‌ی مامۆستایه وتى: له جیابوونه‌وه‌دا ژن‌و مێرد هه‌ردووكیان زه‌ره‌رمه‌ندن، به‌ڵام ژن نازناوی بێوه‌ژنی به‌سه‌ردا ده‌بڕێت‌و ناتوانێ كۆمه‌ڵێ شت به ئاسووده‌یی بكات‌و به‌رده‌وام چاوی له‌سه‌ره.\nهه‌روه‌ها وتی: ڕاسته پیاویش زیانی به‌رده‌كه‌وێ، چونكه ماوه‌یه‌كی زۆر پێكه‌وه ژیاون‌و خووی یه‌كیان گرتووه، له‌م حاڵه‌ته‌دا كه جیاده‌بنه‌وه زه‌ره‌ری مه‌عنه‌وی ده‌كات.\nوتیشی: ئه‌گه‌ر منداڵ هه‌بوو باوكه‌كه هه‌ست به به‌رپرسیارێتی زیاتر ده‌كات‌و هه‌ستێكی ناخۆشی لا دروست ده‌بێت‌و ڕۆڵی باوكایه‌تی ون ده‌كات، به‌سه‌رسوڕمانه‌وه پرسی چی له‌مه قورستر هه‌یه؟!!!!\nله‌نێو خێزانی كوردیدا له‌كاتی جیابوونه‌وه‌دا هه‌لی زیاتر بۆ پیاو ده‌ڕه‌خسێت كه بۆ جاری دووه‌م‌و سێهه‌م ژیانی هاوسه‌ری پێكبهێنێت به‌و بیانوه‌ی كه پیاو كامڵ تره‌و ئافره‌ت لاوازه.\nبه‌ڵام له توێژینه‌وه‌یه‌كی نوێدا هاتووه، كه له‌كاتی جیابوونه‌وه‌دا پیاو له ژن زه‌ره‌رمه‌ندتره. به‌پێی فۆرمی ڕاپرسی توێژینه‌وه‌كه 10هه‌زار پیاو به‌شدارییان تیاكردوه ده‌ركه‌وتووه ئه‌و پیاوانه‌ی كه ژنه‌كانیان ته‌ڵاقداوه توشی نه‌خۆشی ده‌روونی‌و جه‌سته‌یی بوون به به‌راورد به پیاوانی تر.\nهه‌روه‌ها ئاره‌زووی خۆكوشتن لای ئه‌و كه‌سانه دوو ئه‌وه‌نده‌و نیوی ئه‌و كه‌سانه زیاتره كه له ژیانی هاوسه‌ریدا كێشه‌یان كه‌متره‌و گونجاون.\nشاره‌زایانی بواری یاسایش ئاماژه به‌وه ده‌ده‌ن كه له‌ڕووی یاساوه له‌دوای گواستنه‌وه‌ی ژن ماف ده‌درێت به ژن نه‌ك پیاو، دادگا له‌مه‌دا ده‌یه‌وێ ماف بۆ ژن بگه‌ڕێنێته‌وه.\nسه‌رحه‌د یونس ـ له داگای به‌رایی شاره‌زوور ئاماژه‌ی به‌وه‌دا ئه‌گه‌ر پیاو ژنی نه‌گواستبێه‌وه، جیابوونه‌وه له‌نێوانیان ڕوویدا دادگا ماف بۆ پیاو ده‌گه‌ڕێنێته‌وه، به‌ڵام هه‌ر كه گواستیه‌وه ئافره‌ت مافی داواكردنی زه‌ره‌ری هه‌یه، به‌ڵام پیاو ئه‌و مافه‌ی نیه، به كورتی‌و به كوردی دوای گواستنه‌وه هه‌موو شتێكی پیاو ده‌فه‌وتێ، به پێكه‌نینه‌وه وتی: قوڕبه‌سه‌رییه‌كه بۆ پیاوه.\nپیاویش هه‌ستی هه‌یه\nشاره‌زایانی بواری كۆمه‌ڵایه‌تیش ئاماژه به‌وه ده‌ده‌ن كه هۆكاری ده‌ره‌كی كاریگه‌ری هه‌یه بۆ سه‌ر ده‌روونی مرۆڤ‌و له‌وانه‌یه كه‌سه داببڕێت له خێزان و كۆمه‌ڵ.\nشه‌ونم به‌شیر ـ توێژه‌ری كۆمه‌ڵایه‌تی وتی: بۆ هه‌بوونی كێشه ئه‌وه گرنگ نیه كه‌سه‌كه نێر بێت، یان مێ، گرنگ ئه‌وه‌یه مرۆڤه. ئه‌و ڕووداوانه‌ی كه له ژیانی هه‌ر كه‌سێكدا ڕوو ئه‌دات ڕه‌نگدانه‌وه‌ی ده‌بێت له‌سه‌ر هه‌موو ژیانی، به‌تایبه‌ت بابه‌تی جیابوونه‌وه كه قورس ده‌كه‌وێ له‌سه‌ر هه‌ردوولا.\nوتيشى: هه‌ر كه‌سێك ڕووداوه‌كان كاریگه‌ری له‌سه‌ر دروستده‌كه‌ن به‌پێی چه‌ند هۆكارێك كه ڕۆڵ ده‌بینن. له گرنگترین ئه‌و هۆكارانه به‌بڕوای ئه‌و توێژه‌ره مێژووی كه‌سایه‌تی، چۆنیه‌تی‌و شێوه‌ی ژیانی، ئه‌و شتانه‌ی دێته پێش‌و ڕووبه‌ڕوویان ده‌بێته‌وه، هه‌روه‌ها ڕۆشنبیری‌و ئه‌و ژینگه‌یه‌ی تیایدا گه‌وره بووه له‌گه‌ڵ هه‌ندێك هۆكار ده‌توانێت ڕۆڵ ببینێت له كاردانه‌وه‌ی كه‌سه‌كه‌دا بۆ پێشهاته‌كانی ژیان كه هه‌ندێكیان ده‌ره‌كیه‌و هه‌ندێكی تریان ناوه‌كی. هه‌موو كێشه‌یه‌كی ناوه‌كی كاریگه‌ری ده‌كاته سه‌ر ڕووكاری ده‌ره‌وه‌و ژیانی كۆمه‌ڵایه‌تی.\nپیاوان ته‌نها هاوسه‌ر له‌ده‌ست ناده‌ن\nبه وته‌ی شاره‌زایانی بواری ده‌روونیش ونكردنی ڕۆڵ، واتای ونكردنی كه‌سه‌كه‌یه، ئه‌گه‌ر زوو به ده‌میه‌وه نه‌چیت ڕه‌نگه لێكه‌وته‌ی خراپی هه‌بێت.\nلانه جه‌مال ـ توێژه‌ری ده‌روونی وتى: پسپۆڕانی بواری ته‌ندروستی ده‌روونی جه‌خت له‌وه ده‌كه‌نه‌وه ئه‌و شته‌ی پیاوان نیگه‌ران ده‌كات له‌دوای ته‌ڵاق ته‌نها له‌ده‌ستدانی هاوسه‌ره‌كه‌یان نیه، به‌ڵكو له‌ده‌ستدانی ڕۆڵی باوكه، زۆرجار دایك دوای ته‌ڵاق ڕۆڵی باوكیش ده‌گێڕێت، به‌ڵام پیاو ڕۆڵی باوكیش ناتوانێت ببینێت.\nئه‌وه‌ی كه زیاتر بارودۆخه‌كه خراپ ده‌كات به‌لای ئه‌و توێژه‌ره‌وه ئه‌وه‌یه ته‌ڵاق له‌ده‌ستی پیاوانه، له‌كاتی هه‌بوونی كێشه‌ی قورسدا ژنه‌كه زۆر زه‌ختی لێده‌كات‌و هه‌وڵئه‌دات ڕازی بكات به كۆتایهێنان به‌ژیانی هاوبه‌ش كۆتایی پێبهێنێت به ته‌ڵاق، به‌ڵام پیاو كه سه‌یرده‌كات هه‌موو شتێكی له‌ده‌ستداوه: وه‌كو هاوسه‌ر، باوكایه‌تی، هه‌روه‌ها ماڵ‌و سامانێكی زۆریش له‌ده‌ست ئه‌دات، به‌هۆی ماره‌یی پاشه‌كی‌و له‌و جۆره شتانه.\nپیاوان ڕازه‌كانیان نادركێنن\nباوكانی جیابوه‌وه جه‌خت له قسه‌كانی شاره‌زایان ده‌كه‌نه‌وه‌و ده‌ڵێن بۆ ماوه‌یه‌ك سڕ بوون.\nسیروان محه‌مه‌د، وه‌ك باوكێك كه له‌هاوسه‌ره‌كه‌ی جیابوه‌ته‌وه ئاماژه به‌وه ده‌دا كه پیاو زیاتر ده‌توانێت خۆی بگونجێنێت له‌گه‌ڵ ئه‌و باره‌ی كه هاتۆته پێش‌و زیاتر توانای ئارامگرتنی هه‌یه، وتی: پیاوان زیاتر هه‌وڵ ئه‌ده‌ن خه‌مه‌كانیان لای كه‌س باسنه‌كه‌ن، به‌بڕوای ئه‌و جیابوونه‌وه هۆكاره بۆ نه‌خۆشی جه‌سته‌یی كێشه‌ی ده‌روونی له‌دوای ته‌ڵاق. به‌ڵام مه‌رج نیه ئه‌مه لای هه‌موو كه‌س ڕووبدات، چونكه زۆرجار ده‌بێته شۆڕشێك له‌ناخی كه‌سه‌كه‌دا هه‌وڵ ئه‌دات له ئیش‌و كاره‌كانیدا به‌ره‌و پێش بڕوات‌و خۆی بسه‌لمێنێت‌و زاڵبێت به‌سه‌ر هه‌ڵه‌كانیدا. وتیشی: من به‌ش به‌حاڵی خۆم دوای جیابوونه‌وه له ژنه‌كه‌م تاساوم‌و ژیانم ئه‌و خۆشیه‌ی نه‌ماوه.\nخاك - كوردستانی نوێ


כורדיפדיה - لە هەفتانینەوە تا سەرحەد گەریلا چالاکی ئەنجامدا: 23 سەربازی تورک کوژران\n📝 لە هەفتانینەوە تا سەرحەد گەریلا چالاکی ئەنجامدا: 23 سەربازی تورک کوژران | קבוצה: מסמכי מפלגות כורדיות | שפת מאמרים: 🏳 کوردیی ناوەڕاست\nلە هەفتانینەوە تا سەرحەد گەریلا چالاکی ئەنجامدا: 23 سەربازی تورک کوژران\nلەم بارەیەوە ناوەندی رایگەیاندن و چاپەمەنی هەپەگەهەپەگە لێدوانێکی بڵاو کردەوە کە تێیدا هاتووە:\nلە چوارچێوەی هەنگاوی شۆڕشگێریی شەڕی هەفتانیندا کە لە هەرێمی هەفتانینی سەر بە هەرێمەکانی پاراستنی میدیا بەردەوامە، هێزەکانمان لە 5ی ئایار لە کاتژمێر 12:30 خولەک لە دژی سوپای داگیرکەری تورک لە گردی پارتیزان چالاکیەکیان ئەنجامدا. لەو چالاکیەدا گورزی قورس لە سەنگەر و حەشارگەکانی دوژمن درا، بەڵام ژمارەی سەربازە کوژراو و بریندارەکان نەزانرا.\n5ی ئایار سوپای داگیرکەر ناوچەی شەهید کەنداڵ لە هەرێمی هەفتانینی سەر بە هەرێمەکانی پاراستنی میدیایان بوردومان کرد.\n6ی ئایاریش فڕۆکە جەنگیەکان گردی قەسرۆکی سەر بە هەرێمی هەفتانینیان بوردومان کرد. ئەو بوردومانە هیچ زیانێکی هێزەکانمانی بەدواوە نەبوو.\n6ی ئایار لە کاتژمێر 11:00 هێزەکانمان لە چوارچێوەی هەنگاوی شۆڕشگێری شەهید باگەر و شەهید رۆنیادا لە گردی مەرگانیشی سەر بە ناوچەی چەلێی جۆلەمێرگ لە یەکەیەکی سوپای داگیرکەر تورکیاندا. لەو چالاکیەدا گورزی قورس بە سەنگەر و حەشارگەکانی دوژمن کەوت و ئەو بنکەیەی دوژمن لە ناو برا و 2 سەربازیش کوژران.\n2ی ئایار سوپای داگیرکەری تورک لە ناوچەی دەری خەندەک، دەری ورچ و قەسابخانەی سەر بە هەرێمی جودی لە شرنەخ دەستی بە ئۆپڕاسیۆن کرد. ئۆپڕاسیۆنەکە لە 5ی ئایاردا بێئەنجام کۆتایی پێهات.\nهێزەکانمان لە چوارچێوەی هەنگاوی تۆڵەی شەهید مەدیا ماوا و شەهید رزگار گەڤەر لە دژی سوپای داگیرکەری تورک چالاکیان ئەنجامدا. لەم چوارچێوەیەدا؛\n5ی ئایار لە کاتژمێر 14:40 خولەک هێزەکانمان لە دژی قەرەقۆلی سوپای داگیرکەری تورک چالاکیەکیان ئەنجامدا کە دەکەوێتە نێون هەر دوو ناوچەی دادەر و سوارۆی سەر بە چیای جودی لە شرنەخ. لەم چوارچیوەیەدا کە سەنگەر و حەشارگەکانی ناو قەرەقۆلەکە کورزی قورسیان بەرکەوت، ژمارەی سەربازە کوژرا و بریندارەکان نەزانرا. سوپای داگیرکەری تورک دوای چالاکیەکە بە تۆپ و هاوەن ناوچەی گردی چۆلیایان تۆپبان کرد.\nهەمان رۆژ هێزەکانمان لە دەوروبەری گوندی ئۆسیانی سەر بە هەرێمی بەستای شرنەخ لە دژی سوپای داگیرکەری تورک لە سەر گردێک چالاکیەکیان ئەنجامدا. چالاکیەکە لە دژی یەکەیەکی پیادە و ئۆتۆمبیلێکی سەربازی ئەنجامدرا. لە ئەنجامی ئەو چالاکیەدا 5 سەربازی دوژمن کوژران. یەکەیەکی سەربازی دوژمنیش کە دوای ئەو چالاکیە بۆ بەهاناوەچوونی سەربازەکان چووە ناوچەکە، بووە ئامانجی هێزەکانمان. لەو چالاکیەشدا سەربازێک کوژرا. یەکەکانی ئێمەش کە چالاکیەکەیان ئەنجامدا بە سەرکەوتوویی گەڕانەوە بۆ بارەگاکانی خۆیان.\nسوپای داگیرکەری تورک ماوەیەکە لە ناوچەی بازیدی سەر بە ئاگری و دەوروبەری شارەکە لە سەر رێگای نێودەوڵەتی کەمین دادەنێت. هێزەکانمان لە چوارچێوەی هەنگاوی سەرکەوتنی شۆڕشگێریدا ئەم یەکەیەیان کۆنترۆل کرد و 5ی ئایار لە کاتژمێر 20:00 لەو یەکە سەربازیەی دوژمنیاندا. لەو چالاکیەدا کە لە دژی ئۆتۆمبیلە زرێپۆشەکان ئەنجامدرا، ئۆتۆمبیلێکی زرێپۆشی سوپای تورک لە جۆری (کیرپی) لەناو برا. هاوکات 15 سەربازی دوژمنیش کوژران. سوپای داگیرکەر تورک دوای چالاکیەکە، تەرمی سەربازە کوژراوەکان و بریندارەکانی بە ئامبولانس لە ناوچەکە دوور خستەوە. داگیرکەران دواتر بە چەندین ئۆتۆمبیلی زرێپۆش دەستیان بە ئۆپڕاسیۆن کرد. لە نیوان داگیرکەران و هێزەکانی ئیمەدا شەڕێکی قورس روویدا. لەو شەڕەدا کە تا 6ی ئایار بەردەوام بوو، هەر یەک لە هەڤاڵانمان ئازاد و پیرۆ و بریندار کە تا دوایین فیشەکیان شەڕیان کرد، شەهید بوون.\nنازناو: ئازاد تاتوان\nناوی تەواو: نەوزاد پیربوداک\nشوێنی لەدایکبوون: بلیس\nناوی دایک و باوک: دڵشا – نەجمەدین\nشوێن و بەرواری شەهیدبوون: 6ی ئایاری 2020 / ئاگری\nنازناو: بریندار ماکو\nناوی تەواو: حوسێن ئابەرین\nناوی دایک و باوک:موهاباد –عەلی\nنازناو: پیرۆ سەرهات\nناوی تەواو: ئۆزەر ئینجە\nناوی دایک و باوک: خانم - هالیس\nهاوڕێمان ئازاد تاتوان لە ناوچەی تاتوانی بلیس لەدایک بوو، لە ناو خێزانێکی وڵاتپارێزدا پێگەیشت. هاوڕێ ئازاد لە تەمەنی لاویدا بە تێکۆشانی ئازادی ئاشنا بوو. لەگەڵ هەستە قوڵ و وڵاتپارێزیەکانی باکوری کوردستان بووە یەک و بۆ ئەوەی لە دژی داگیرکەران تێبکۆشێت، ساڵی 2005 بەشداریی ناو ریزەکانی گەریلا بوو. هاوڕێ ئازاد لە چەندین ناوچە خەباتی کرد و بۆ ئەوەی لە دژی دەوڵەتی داگیرکەری تورک بە شێوەیەکی چالاکانە تێبکۆشێت، دەربازی هەرێمی سەرحەد بوو. هاوڕمان ئازاد بەردەوام لە ناوچە گەرمەکانی شەڕ خەباتی کرد و لە ناوچەیەوە دەچووە ناوچەیەکی دیکەی خەبات. 24 کاتژمێر پێداویستیەکانی گەریلای جێبەجێ دەکرد. بە هەڵوێستە رەنجدەرانە و فیداکارانە و بە بەرپرسیارێتی گەورەوە خۆیەوە، بوو بە خاوەنی بەرپرسیارێتی گەریلا و ئەرکەکانی بە باشترین شێواز جێبەجێ دەکرد. هاوڕێ ئازاد هاوکات فەرماندەیەکی خاوەن رای گەریلایی خۆی بوو، لە دژی داگیرکەران چەندین جار چالاکی ئەنجامدا، ئەرکەکانی خۆی لە چوارچێوەی پێشەنگایەتیدا بە سەرکەتووترین شێواز جێبەجێ کرد. تا ئەو ساتەی شەهیدیش بوو، هاوڕێ ئازاد بە بێ وەستان خەباتی کرد و بوو بە یەکێک لەو هەڤاڵانەمان کە لەناو خەباتە سەربازیەکاندا پێشەنگ بوو، لە شەڕدا بە گیانێکی فیداکارانە شەڕی کرد و دواجار چووە ریزی کاروانی شەهیدانەوە.\nهاوڕێ بریندار و پیرۆش لە تەمەنی لاوێتیدا بە تێکۆشانی ئازادی ئاشنا بوون و لە نزیکەوە قرکەریەکانی دوژمنیان لەسەر گەلی کورد بینی. هاوڕێ بریندار و هاورێ پیرۆ کە نەیانتوانی کۆمەڵکوژیەکانی دوژمن لە دژی گەلی کورد قبوڵ بکەن و زانیان کە دەبێت بۆ ئەوەی تێکۆشان بێننە ئاستێکی باڵاتر، دەبێت روو لە شاخەکان بکەن و بەشداری ریزەکانی گەریلا ببن. هاوڕێکانمان دوای ئەوەی بەشداریان لە ریزەکانی گەریلادا کرد، بە فیداکاری و گیانی خۆنەویستەوە خەباتیان کرد و دوای ماوەیەکی کورت بوون بە گەریلای زیرەک. هەر دوو هاوڕێمان کە لە هەرێمی سەرحەد تا دوا هەناسەیان بە گیانێکی فیداکارانەوە بەردەوام بوون لە خەبات، لە دژی دوژمن بە فیداکارانە شەڕیان کرد و شەهید بوون.\n#هەپەگە | #07-05-2020 |\n➕ נוסף על ידי (بەناز جۆڵا) על May 7 2020 10:47PM\n👌 מאמר זה נבדק ושוחרר על ידי (هاوڕێ باخەوان) ב- May 7 2020 10:56PM\n✍ פריט זה עודכן לאחרונה על ידי (هاوڕێ باخەوان) על: May 7 2020 10:56PM\n👁 פריט זו נצפתה פעמים 397\n| זמן טעינת דף: 2,543 2!


مەلا بەختیار: هۆشداری توند دەداتە یەكێتی و پارتی – تۆڕی میدیایی خەڵک\n2019/07/17 - 11:41 PM\nمەلا بەختیار ڕایدەگەیەنێت، حزبەكانی هەرێمی كوردستان، ئەوپەڕەكەی دوو خولی تری هەڵبژاردنیان لەبەردەمدایە.\nمەلا بەختیار لێپرسراوی دەستەی كارگێری مەكتەبی سیاسی یەكێتیی نیشتمانیی كوردستان، ئەمڕۆ چوارشەممە 17/7/2019 لە كۆڕێكدا لە شارۆچكەی دەربەندیخان ڕایگەیاند، حكومڕانی و دەسەڵاتی سیاسی لەهەرێمی كوردستان لەجیهانگیری تێنەگەیشتوون، لەوانیش خراپتر حزبەكان سیاسەت و ستراتیژیان لەسەر بنەمای گۆڕانكارییەكانی جیهانیگری دانەڕشتووە. بۆیە تێنەگەیشتن لەجیهانگیری لەلایەن حزب و ڕێكخراوەكانەوە زۆر مەترسیدارە.\nمەلا بەختیار ئاماژەی بەوەشكرد، ئێستا لە ئەوروپا گۆڕانكاری بەسەر شێوازی حزبایەتی و خەباتی سەندیكایی و ڕێكخراوەكاندا هاتووە و ئەوان بەتەواوی خۆیان لەگەڵ جیهانگیریدا گونجاندووە، بەڵام بەداخەوە لە عیراق و كوردستاندا هێشتا بەشێوازی كۆن و كلاسیكی حزبایەتی دەكەین.\nمەلا بەختیار، وتیشی، حزبایەتی لە عیراقدا لە ئەشكەوتی پەنجاكاندایە، ئێمە كەمێك باشترین، بۆیە حزبەكانی هەرێمی كوردستان، ئەوپەڕەكەی دوو خولی تری هەڵبژاردنیان لەبەردەمدایە، بۆ ئەوەی گۆڕانكاری لەخۆیاندا بكەن و لەگەڵ سەردەمەكەدا خۆیان بگونجێنن، ئەگەرنا ئەم بازنە داخراوەی حزبایەتی كۆتایی دێت، ئەوە كۆتایی دێت كە كوڕ و خزمەكانیان كۆنتڕۆڵی ئەم دەڤەر و ئەملاوئەولا بكەن.\nمەلا بەختیار جەختیشیكردەوە، ئەم قسەیەم بۆ تۆمار بكەن، ئەمڕۆ 17/7/2019یە، ئەگەر تا دوو خولی هەڵبژاردنی تر یەكێتی و پارتی خۆیان نەگۆڕن بەتایبەتی یەكێتی، بەدیلی خراپتر و فەوزایەكی گەورە لەهەرێمی كوردستاندا دروستدەبێت. ئەگەر خۆمان نەگۆڕین، بەرەو گەندەڵی زیاتر هەنگاو دەنێنین پاكەكانیش پیس دەبن و ئەوكات كێشەی گەورە لەكوردستاندا دروستدەبێت.\nڕوونیشیكردەوە، ئێستا خواستی خەڵك گۆڕانكاری بەسەردا هاتووە، خەمی ئەوەیەتی كە ئایا تۆ گەندەڵی لەناودەبەیت یان نا؟ یاسا سەروەر دەكەیت یان نا؟ سیستمی پەروەردە دەگۆڕی و ئازادی ژن دەستەبەر دەكەیت؟ چاودێری بازاڕ دەكەیت و قۆرخكاری ناهێڵیت و مافی بەركارەكان دەپارێزیت؟ ئەمانە خەمی نوێن، بۆیە گەندەڵی هاندەری سەرەكی ناڕەزایەتی خەڵكە و دەبێت ڕووبەڕووی ببینەوە.\nمەلا بەختیار جارێكی تر جەختی لە گۆڕانكاری ژیانی حزبایەتی لە كوردستان كردەوە و بە تایبەتی یەكێتی و هیوای خواست كۆنگرەی ئایندەی یەكێتی بەزوویی وەكو كۆنگرەی گۆڕانكاری ئەنجام بدرێت سەرەپا گۆڕانكاری لەحزبەكەدا بهێنێتەدی.\nپارتی ديموكراتى كوردستانعیراقمەلا بەختیارهەرێمی كوردستانیەكێتیی نیشتمانیی كوردستان\nدەڤەری برادۆست تۆپباران دەكرێت\nخزعەلی: ئەمریکا و ئیسڕائیل، خوێنی عیراقییەکان دەڕێژن


رەحمان پیرۆتی : شەڕی ساردی ئێران و عەرەبستانی سعودی . – WTARIKURD\nرەحمان پیرۆتی : شەڕی ساردی ئێران و عەرەبستانی سعودی .\nچۆنیەتی پێوەندی نێوان ئێران و عەرەبستان وەکوو دوو وڵاتی کاریگەری ناوچە ، یەکێ لە گرنگترین فاکتەرەکانی رێنیشاندەری ساختاری سیاسی و ئەمنییەتی ناوچەیە . زیاتر لە سێ دەیەیە ، رووبەڕووبوونەوەی ئەو دوو وڵاتە ، گرینگترین پرسی ناوچەی رۆژهەڵاتی ناوەڕاست بووە ، رووبەڕووبوونەوەیەک کە سنوورەکانی دوو وڵاتی تێپەڕاندووە و زۆرێک لە ناوچەکانی دیکەی وەکوو فەلەستین ، لوبنان ، عێراق ، یەمەن ، بەحرەین و سوریەی تێوەگلاندووە . لە راستیدا ، لە زۆربەی وڵاتانی رۆژهەڵاتی ناوەڕاست ، سەرچاوەی سەرەکی ئاڵۆزبوونی کێشە ناوخۆیییەکان ، بۆ هۆکارێکی دەرەکی واتا دژایەتی بەرژەوەندییەکانی کۆماری ئیسلامی و عەرەبستانی سعودی وەکوو دوو جەمسەری ئیسلامی سیاسی شیعە و سوننی دەگەڕێتەوە .\nپێوەندی سیاسی نێوان ریاز و تاران هەمیشە پڕ هەوراز و نشێو بووە . هەر لە سەرەتاوە ، ئەو دوو وڵاتە یەکتریان بە لادان لە چەمکەکانی ” ئیسلامی راستەقینە ” تۆمەتبار کردووە ، یارمەتی گروپە دژبەرەکانی یەکتریان داوە ، بەدژی بەرژەوەندییەکانی یەکتر کاریان کردووە و لە زۆرێک لە وڵاتانی هاوپەیمانی یەکتر سەنگەریان بەرامبەر بە یەک گرتووە ؛ بەڵام بەو حاڵەش هێشتا رووبەڕووبوونەوەی راستەوخۆی نیزامییان تەجروبە نەکردووە ؛ واتا پێڕەوییان لە ئوسولەکانی شەڕی سارد کردووە و هەمیشە بردنەوەی لایەنێک ، بە مانای شکستی لایەنەکەی تر تەعبیر کراوە . شەڕێک کە لە چەند ساڵەی دواییدا بەتایبەتی لەسەر پرسەکانی سوریە ، عێراق ، بەحرەین و یەمەن پڕکێشەتر بووە و تێچووی قورسی لێکەوتۆتەوە.\nعەرەبستان لە رێگای یارمەتی ماڵی ساڵانە بە تۆڕێکی بەربڵاو لە شوێنە ئایینییەکان ، قوتابخانە ئیسلامییەکان و رێبەرانی مەزهەبی ناوچەیی لە سەرتاسەری جیهان ، تێکۆشاوە تا خۆی وەکوو پشتیوانی سەرەکی مسوڵمانانی جیهان واتا ” ام القرای ” ئیسلام دەربخا . ئەو وڵاتە بەردەوام کاری بۆ ئیسلامی سەلەفی سوننی کردووە و لەو رێگایەوە یارمەتیدەری دامەزرانی گروپی شێوەنیزامی جۆراوجۆر بەبیری ئیسلامی بناژۆخواز بووە . عەرەبستان ، ناوەندی سەرەکی بڕیار لەناو وڵاتانی عەرەبییە و بە هەموو شێوەیەک پشتیوانی لە حکومەتە سەرەڕۆکانی هاوپەیمانی خۆی دەکا . لە لایەکی دیکە کۆماری ئیسلامی سیاسەتێکی هاوشێوەی بەرامبەر بە رەوتە سیاسی و بزووتنە چەکدارییەکانی شیعەی ناوچە هەیە ؛ ئیددیعای رێبەری جیهانی ئیسلام دەکا و لە چوارچێوەی پرۆژە ستراتێژیکەکانی خۆی بۆ گشتتاندنی ” وەلایەتی فەقیە ” و دامەزراندنی کەوانەی شیعە لە هیچ هەوڵێک سڵ ناکاتەوە . بەو پێیە رووبەڕووبوونەوەی ئەو دوو جەمسەرە نائاسایی نییە .\nسێشەممەی رابردوو ، ” سعود ئەلفەیسەل ” وەزیری کاروباری دەرەوەی عەرەبستان ، لە پەراوێزی دیدار لەگەڵ هاوتای ئەڵمانی خۆی ” فرانک واڵتێر ئیشتاینمایەر ” لە کۆنفرانسێکی رۆژنامەوانی هاوبەشدا ، داگیرکاری ئێرانی لە سوریە مەحکوم کرد و وتی : ” ئێران بۆ یارمەتیدان بە چارەسەری کێشەی سوریە ، دەبی هێزە داگیرکەرەکانی خۆی لەو وڵاتە بکشێنێتەدەر “. ئەلفەیسەل هەروەها وتی :” راستییەکەی ئەوەیە کە ئێران لە زۆرێک لە پرسەکانی ناوچە ، بەشێک لە کێشەیە ، نەک چارەسەر “. ئەوە لە حاڵێکدایە کە تاران ، بەردەوام عەرەبستان بە بانکی ماڵی تێرۆریسم ناو دەبا و بۆ بەرەنگاربوونەی سیاسەتەکانی ئەو وڵاتە لە دەرفەتی نوێ دەگەڕێ . حەوتووی رابردوو راوێژکاری سەربازی خامەنەیی رایگەیاند کە پێویستە هێزی سەربازی ئێران ، رەوانەی عێراق و سوریە بکرێ تا بەرەنگاری داعش ببێتەوە ، و رایگەیاند : ” پێش ئەوەی داعش بۆ ئێران ببێتە هەڕەشە ، پێویستە لە عێراق و سوریە گورزی گورچکبڕی لێبدرێ “. ئاماژەیەک بۆ ئیسلامی سوننی توندڕەو کە تاران ، عەرەبستان و هاوپەیمانانی عەرەبی و رۆژئاوایی ئەو وڵاتە بە رێنوێنیکەری ئەو گروپە دەزانێ .\nلە ئەرزی واقداا ، ئێران و عەرەبستان ئێستا لە شەڕێکی سەنگەر بە سەنگەر دان . عەرەبستان و بەشێک لە وڵاتانی عەرەبی سوننی ، راشکاوانە لە گروپەکانی دژبەری دەوڵەتی ئەسەد پشتیوانی دەکەن . ئەوان لەسەر ئەو باوەڕەن کە رێژیمی ئەسەد بێداهاتوویە و لە ماوەیەکی نزیکدا دەڕوخێ ؛ بەو پێیە لە سەرکەوتنی گروپەکانی نەیاری ئەسەد و هاوپەیمانانی خۆیان، پوانی گرینگ بۆ دەستەبەربوونی ئامانجە سیاسییەکانی خۆیان لەو ناوچە دەبینن . لە بەرامبەردا ، ئێران و هاوپەیمانەکانی ، سوریە وەکوو هاوپەیمانی ستراتێژیکی خۆیان دەبینن و لە چوارچێوەی بەرژەوەندی حکومەتی کۆماری ئیسلامی و سیستمی هاوسەنگی هێز بە هەموو شێوەیەک دەیپارێزن . تەرخانکردنی پێگەیەکی نیزامی بۆ راهێنانی هێزەکانی ئەرتەشی ئازادی سوریە لە لایان عەرەبستان ، و هەروەها بڕیاری دامەزراندنی هێزێکی هاوبەشی ” شووڕای هاوکاری کەنداوی فارس ” بۆ رووبەڕووبوونەوەی هەڕەشەی ئێران ، بەشێک لە هەوڵەکانی ریاز بۆ سەرکوتی هێژمۆنی ئیسلامی سیاسی شیعە بە رێبەری کۆماری ئیسلامی ، لە ناوچە و بەتایبەتی لە سوریەیە .\nسوریە تەنیا خاڵی ناکۆکی نێوان ئەو دوو وڵاتە نییە ؛ ریاز ، کۆماری ئیسلامی بە دەستێوەردان لە کاروباری ناوخۆیی یەمەن و پشتیوانی لە ” شیعەکانی حوسی ” تۆمەتبار دەکا ؛ کە رۆژی ٢١ی سێپتامبر ، سەنعا ، پێتەختی ئەو وڵاتەیان داگیر کرد. لە بەیاننامەیەکدا کە عەرەبستان و پێنج دەوڵەتی عەرەبی لێواری کەنداوی فارس ، لە کۆبوونەوەی وەزیرانی دەرەوەی خۆیان سەبارەت بە بارودۆخی یەمەن بڵاویان کردەوە ، دەستدرێژی دەرەکی کۆماری ئیسلامییان بە تووندترین شێوە مەحکوم کرد و رایانگەیاند کە چیتر ” بێدەنگ نابن “. ” عەبدوڵلا ئەلعەسکەر “، سەرۆکی کۆمیتەی پێوەندییەکانی دەرەوەی مەجلیسی شوڕای عەرەبستان هۆشداری دا کە ” حوسیەکانی یەمەن ، تاڵبانێکی دیکەن . ناکرێ سەنعا بدەینە دەست حوسییەکان و ئێرانی –یەکان . پێویستە گوشاری نێونەتەوەیی بخەینە سەر ئێران . ئێران پێی لە بەڕەی خۆی زۆر زیاتر راکێشاوە . پێویستە پێشی پێ بگیردرێ “.\nلە لایەکی دیکە ، ئێران جێگیربوونی سەربازانی سعودی لە بەحرەین بە ” زێدەخوازی وەهابییەکان ” پێناسە دەکا . بەحەرەین لە سەرەتای ساڵی ٢٠١١ و لە درێژەی ناڕەزایەتیەکانی بەهاری عەرەبی و داواکاری بۆ ئەنجامدانی رێفۆڕمی سیاسی تووشی قەیرانی سیاسی بوو . لە درێژەی ئەو ناڕەزایەتیانە و بەشداریکردنی روحانیانی شیعە ، ئەو ناڕەزایەتیانە لایەنی مەزهەبی و فێرقەییان بەخۆوە گرت و دەوڵەتی بەحرەین و لایەنگرانی ، کۆماری ئیسلامییان بە هەوڵدان بۆ دامەزراندنی حکومەتێکی شیعە لەو وڵاتە تۆمەتبار کرد . عەرەبستان رووبەڕووی ئەو هەوڵانە بووە و بە پاراستنی ناوەندە گرینگەکانی حکومەتی بەحرەین ، دەستی ئەو وڵاتەی ئاوەڵا کرد تا دەنگی ناڕەزایەتییەکان کپ بکا .\nلە عێراقیش ، ئەو دوو وڵاتە لە بەرەی تەواو دژ بە یەک دان . عەرەبستان لە کەوتنی عێراق بۆ بەرەی شیعە و گرێدانی هاوپەیمانێتی لەگەڵ ئێران بەردەوام ناڕازی بووە ؛ و تێکۆشاوە لە رێگای بەهێزکردن و پشتگیری کردنی لایەنە سوننییەکان بەرەنگاری سیاسەتەکانی ئێران بێتەوە . ناڕەزایەتیە جەماوەرییەکانی لایەنەکانی سوننی و گەشەسەندنی داعش ، رەنگە دیارترین نیشانەکانی شەڕی ساردی ئەو دوو وڵاتە لەسەر خاکی عێراق بێ . جگە لەوە عەرەبستان بەردەوام لە ئەهرۆمی ئابووری و بەتایبەت هەڵکشان و داکشانی نرخی نەوت بۆ گوشار خستنەسەر ئێران کەڵکی وەرگرتووە و لە رێگای هاوپەیمانێتی لەمێژینەی لەگەڵ وڵاتانی رۆژئاوایی و بەتایبەت ئەمریکا لەسەر رەوتی وتووێژە ناوکییەکان و سەدکردنی رێگای دەستوێڕاگەیشتنی ئێران بە چەکی ئەتۆمی کاریگەری داناوە .\nئەو دوو وڵاتە هێمای دوو گوتاری جیاواز و وێکچوو لە ئیسلامی سیاسین . هەر دوو وڵات ساختاری دەسەڵاتی هاوشێوەیان هەیە و لە کەمترین ئاستدا نوێنەرایەتی زۆرینەی خەڵکەکەیان دەکەن . بەو پێیە سیاسەتی دەرەکی و ناوچەیییان سەرچاوەگرتووە لە ئیرادە و گوتاری زاڵی ئەو کۆمەڵگایانە نییە . شێوەی روانین و شەڕی ساردی ئەو دوو وڵاتە ، لەگەڵ چەشنی هەڵەکانی رۆژئاوا دۆخێکی ئاڵۆزی وەهای خوڵقاندووە کە بۆ داعش و داعشییەکان نەبێ ، بۆ کەسی دیکە ناتوانێ دڵخواز بێ . هەر ئەو هۆکارەشە کە کۆمەڵگای مەدەنی وڵاتانی تێوەگلاو لە شەڕ ، و کۆمەڵگای جیهانی بەرپرسیار دەکا تا هەوڵەکانیان بۆ سەرکوتکردنی هێژمۆنی سیاسی- ئابووری ئەو دوو لایەنە چڕتر بکەنەوە .\nئه‌فسانه سرووش : بۆ ده‌ستینا قه‌ندیل ، که‌خۆری ئازادی له‌گۆڕی ئه‌ودا سه‌ر ده‌رده‌کات .


زانیار و سیروان.. پۆپ و رۆپی فارسی قۆرخ دەکەن\nعه‌زیز مورادی 08/11/2020 - 14:31 ڕاپۆرت\nزانیار خەسرەوی و سیروان خەسرەوی، دوو برای هونەرمەندی کوردن، کە لە تارانی پایتەختی ئێران لەدایک بوون و ئێستا وەک دوو ئەستێرەی فارسی چڕ، خەریکن دنیای گۆرانی و کۆنسێرتی ئێران قۆرخ دەکەن و لە چڕینی پۆپ و رۆپدا، زیاتر لە ناوەکانی دیکە ناویان دەرکردووە.\nسیروان بە ستایلی پۆپ و رۆپ دەچڕێ و ئاوازدانەرێکی ناسراویشە. لە تەمەنی یازدە ساڵییەوە لای ئۆی جۆنیۆ، ژەنیارێکی ئیتالی دەستی بە فێربوونی مۆسیقا کردووە. لە تەمەنی شازدە ساڵیدا دەچێتە لای کاوە یەغمایی و وەک ژەنیارێکی پیشەیی، دەست بە ژەنین دەکات.\nئەم هونەرمەندە خاوەن چەندین ئەلبوومە، وەک: کاتژمێر 9، جادەی خولیاکان، بێسنوور، لەگەڵ هونەرمەندانی دیکەی وەک موعین و رەزا سادقی و ئیخسانی خاجەمیریش ئەلبوومی دەرکردووە.\nسیروان وەک ژەنیار و ئاوازدانەر بۆ دەیان فیلمی سینمایی میوزیکی داناوە، وەک: نەریتی دنیا، قسەی کۆتایی، ژیان هەر ئەمڕۆیە، قاپی وێنەی خاڵی و ئێرە شوێنێک نییە بۆ مانەوە.\nئەم هونەرمەندە لەبارەی کارەکانیەوە بە میدیا ئێرانییەکانی راگەیاندووە: "خۆتان دەزانن چەند ساڵێکە ستایلی (سیروانیسم) کەوتووەتە رێ و زۆر لە هونەرمەندە گەنجەکان چاوەڕوانیی ئەوە دەکەن، کە ئەلبوومی تازەم دەربچێ و خێرا دەکەونە لاساییکردنەوەم، کە ئەمە هەم جێی خۆشحاڵییە و هەم ناڕەحەتیشم دەکات، کاتێک دەبینم بازاڕ خەریکە پڕ دەبێ لە سیروان".\nسیروان بەشێک لە کارەکانی لەگەڵ زانیاری برای، کە ئەویش هونەرمەندێکی ناسراوە لە ئێران، ئەنجام دەدا و هەردووکیان بە فارسی دەچڕن. زانیار جیا لە چڕین، وەک ئەکتەر، مۆدێل بۆ ریکلام، ئاوازدانەر و ژەنیاریش دەردەکەوێ. ئەم هونەرمەندە ژەنیاری گیتار و پیانۆیە و خوێندنی لە زانکۆی تاران تەواو کردووە.\nیەکەم ئەلبوومی بەناوی 28، دوای چەندین ساڵ چاوەڕوانی، مۆڵەتی فەرمیی حکوومەتی پێ درا و دوای بڵاوبوونەوەی ئەلبوومەکەش، ناوبانگی ئەم هونەرمەندە لە سەرانسەری ئێران بڵاو بووەوە. زانیار ئەگەرچی لە سیروان بچووکترە، بەڵام لە چەندین فیلمی سینمایی و زنجیرە درامای ئێرانیدا بەشداریی کردووە. ئەم هونەرمەندە بە ستایلی پۆپ دەچڕێ و خاوەن دەیان گۆرانی و ڤیدیۆمیوزیکە، وەک: من ملیۆنێر نیم، بە بێ تۆ، ریسک، ژیان هەر ئەمەیە و....\nئەم دوو برا هونەرمەندە، دایکیان بە هاندەر و پاڵپشتی راستەقینەی خۆیان دەزانن و لە چەند رۆژی رابردوودا باوکیان کۆچی دوایی کرد و خەمباری کردن.


هەپەگە : شەش سەربازی تورکیا کوژران\nنشر بتاريخ: 22 أيار 2022\nناوەندی چاپەمەنی و راگەیاندنی هێزەکانی پاراستنی گەل (هەپەگە)، کە باڵی سەربازیی پارتی کرێکارانی کوردستانە، بڵاویکردەوە، لە 24 کاتژمێری رابردوودا گەریلا لە هەرێمەکانی زاپ و ئاڤاشین شەش سەربازی تورکیایان کوشتووە.\nبەگوێرەی راگەیەندراوێکی ناوەندی چاپەمەنی و راگەیاندنی هێزەکانی پاراستنی گەل (هەپەگە)؛ گەریلاکانی پەکەکە لە هەرێمی زاپ هێرشیان کردووەتە سەر هێزەکانی سوپای تورکیا و بەو هۆیەوە چوار سەرباز کوژران و لە رێگەی بەکارهێنانی چەکی قورسیش لە ناوچەی ئاڤاشین، دوو سەربازی دیکە کوژران و سێ سەربازیش برینداربوون.\nلای خۆشیەوە ئەمڕۆ یەکشەممە 22ی ئایاری 2022، وەزارەتی بەرگریی تورکیا، گیانلەدەستدانی سێ گەریلای لە ئەنجامی تۆپبارانکردنی پێگەیەکی گەریلاکانی پەکەکە لە ناوچەی زاپ بڵاوکردەوە و رایگەیاند، لە رێگەی فڕۆکە بێفڕۆکەوانە چاودێرییەکانیانەوە جموجۆڵی گەریلایان دەستنیشانکرد و تۆپخانەکانیش، گەریلاکانیان کردە ئامانج.\nبەرەبەیانیی رۆژی 18ـی نیسانی 2022، ئۆپەراسیۆنی چنگ - قوفڵ لەلایەن سوپای تورکیا لە ناوچەکانی ئاڤاشین، مەتین و زاپ لە خاکی هەرێمی کوردستان لە دژی پەکەکە دەستیپێکرد.\nوەزارەتی بەرگریی تورکیا گیانلەدەستدانی 95 گەریلا و کوژرانی 13 سەربازی سوپای وڵاتەکەی راگەیاندووە. لە بەرامبەردا هەپەگە کوژرانی 469 سەربازی تورکیا و گیان لەدەستدانی 28 گەریلا و راگەیاندووە.


كۆنگرەی نەتەوەیی پەكەكە بەپێی كۆنفیدراڵیزمی دێموكراتیك\nلەلایەن بەهرۆز شوجاعی 17/4/2018\nیەكێك لە حیزبە سیاسییەكانی كوردستان كە یەكگرتنی نەتەوەیی بۆخۆی كردووە بە دروشم، پەكەكە و رێكخراو و حیزبەكانی ئەندامی رێكخراوی چەتری پەكەكە، واتە كۆما جڤاكێن كوردستان (ك.ج.ك)ن. نوێنەرانی هەدەپەش كە بەم دواییە سەردانی هەرێمی كوردستانیان كرد، دیسانەوە جەختیان لە یەكگرتنی نەتەوەیی و بەستنی كۆنگرەی نەتەوەیی كرد. پەكەكەی پاش گیرانی رێبەرەكەی لە گوتار و تیۆریی سیاسیدا زۆر لە پەكەكەی ساڵانی 1990 جیاوازە. پێش ئیمراڵی، پەكەكە حیزبێكی كلاسیكی چەپی رزگاریخواز بوو كە دەیەویست كوردستانێكی یەكگرتوو بەپێی ئایدیۆلۆژیە چەپەكەی دامەزرێنێ، واتە لە نێوان سەربەخۆیی/ سەروەریخوازیی پەكەكە و ئایدیۆلۆژییە چەپەكەیدا هاوسەنگییەك هەبوو. بەڵام ئەگەر تەماشایەكی پەیماننامەی كەجەكە بكەین، وەرچەرخانێكی پارادیگماتیك لە بیركردنەوەی پەكەكە بۆ دیموكراسی، سەروەری، چەمكی نەتەوە، دەوڵەت-نەتەوە و سەربەخۆییدا دەبینین.\nبەپێی مادەی چوار لە دیباجەی پەیماننامەی كەجەكە "لەم هەلومەرجەدا تەنیا ئاڵتەرناتیڤ، كۆنفیدراڵیزمی دیموكراتیكە". مەبەست لە كۆنفیدراڵیزمی دیموكراتیك بنیاتێكی كۆنفیدراڵ لە نێوان هەر چوار پارچەی كوردستان بەبێ دەستكاری لە سنوورە سیاسییەكانی ئەو چوار وڵاتانەیە كە كوردستانیان داگیر كردووە. چونكە مادەی شەشی هەمان دیباجە وەها پێدەچێت "بۆ كوردستان مافی دیاریكردنی چارەنووس بە واتای دروستكردنی دەوڵەت لەسەر بنەمای نەتەوەگەری نییە، سنوورە سیاسییەكان بۆخۆی ناكاتە كێشە و سنوور (ی ئەتنیك) ناكاتە بنەما بۆ ئەوەی بزووتنەوەی دیموكراسیی خۆی دامەزرێنێ".\nبۆیە بەپێی دیباچەكە، سێ سیستەمی یاسایی پەیڕەو دەكرێت، یەكێكیان سیستەمی یاسایی یەكێتی ئەوروپا (كە پەكەكە ئەندامێتی توركیا لەناو یەكێتی ئەوروپادا وەك مەرج دەبینێ)، دووەمیان یاسای دەوڵەتی یونیتەر (موحد) و ئەوەی دیكە یاسای دیموكراسیی كۆنفیدراڵ. دەوڵەتی یونیتەر بەپێی چەمكی ژاكوبینیستی، كە بە تایبەت ئێران و توركیا بەپێی ئەم چەمكە دامەزراون، گوزارشت لە یەك نەتەوە، یەك ئاڵا و یەك زمان دەكات. پەیماننامەكەی كەجەكە دەشڵێت: "كاتێك دەوڵەتە یونیتەرەكانی توركیا، ئێران، عێراق و سووریا دانیان بە مافی كۆنفیدراڵی گەلی كورددا نا، ئەو كاتە گەلی كوردیش دان بە مافەكانی ئەو دەوڵەتانەدا دەنێ" !\nلێرەدا دوو كێشە دەردەكەوێت، یەكەم كەجەكە ئامادەیە سەروەری بەپێی دەوڵەت-نەتەوە - كە بەپێی بنەما تیۆرییەكانی خۆی دژیەتی - بۆ ئەم چوار وڵاتە قەبووڵ بكات، بەڵام دەوڵەت-نەتەوە بۆ كورد نالەبار دەبینێ.\nكێشەی دووەم ئەوەیە كە لەڕووی پراكتیكەوە ئەو دەوڵەت- نەتەوانە ئەگەر یونیتەر بن، چۆن دەتوانن دان بە دەسەڵاتێكی هاوتەریبی وەكوو كۆنفیدراڵی بۆ كورد لەناو سنوورەكانی خۆیاندا بنێن؟ بوونی پێكهاتەیەكی تری دەسەڵات لە دژی چەمكی سەروەریی ئەم دەوڵەتە یونیتەرانەیە. بۆیە ئەم تێگەیشتنەی كەجەكە لە وەهم زیاتر ئینكاركردنی مافی كوردە بۆ سەروەری، دەنا هیچ رێگایەكی پراكتیكی و قانوونی بۆ دروستبوونی پێكهاتێكی كۆنفیدراڵی لەناو دەوڵەتێكی مەركەزی لە جۆری یونیتەردا نییە! لە دیباچەكەدا هەروەها هاتووە: "لە جیاتی نەتەوەگەرایی-دەوڵەتگەرایی كە لەسەر دەستنیشانكردنی سنوورەكان دامەزراوە، دەبێت نەتەوەی دیموكراتیك دامەزرێ".\nئەگەر نەتەوەیەك سنووری سیاسیی نەبێت، چۆن دەتوانێ وەكوو نەتەوە پێناسە بكرێت، ئەگەر بەشی لە سەروەریدا نەبێت، چۆن دەتوانێ پێكهاتێكی كۆنفیدراڵ دامەزرێنێ؟ بەبێ بەدەستهێنانی سەروەری چۆن دەتوانێ بگاتە مافەكانی لەناو سنووری دەوڵەتێكی یونیتەری وەك توركیا، سووریا یان ئێران؟ ئەگەریش بەدەستی هێنا، ئەو دەوڵەتانە ناتوانن یونیتەر بن. وەڵامی پەیماننامە "نەتەوەی دیموكراتیكە".\nمەبەستی پەكەكە/كەجەكە لە نەتەوە و دیموكراسی چییە؟ مادەی پێنجی هەمان دیباچە دەڵێت: "بۆ رۆژهەڵاتی ناوەڕاست... سیستەمی كۆنفیدراڵیزمی دیموكراتیك گونجاوە، سیستەمی كاپیتالیست و ئەو (سیستەمانەی لە لایەن) هێزە ئیمپریالسیتەكانەوە سەپێنراون گەشە بە دیموكراسی نادەن". لێرەدا دەردەكەوێت كەجەكە باوەڕی بە سیستەمی دیموكراسی لیبراڵ نییە كە ئەو وەكوو "سیستەمی كاپیتالیست" پێناسەی دەكات. واتە نە باوەڕی بە سیستەمی هەڵبژاردنی پەرلەمانی هەیە و نە بە دیموكراسی نوێنەرایەتی. كەواتە حیزبە نەریتییەكانی سیستەمی دیموكراسیش ناتوانن وجوودیان هەبێ. چونكە:\n2- مادەی 36، خاڵی (ف) دەریدەخات كە "حیزبە سیاسییەكان ئازادانە دادەمەزرێن. دەركردنیان لە سیستەمی كەجەكە بە بڕیاری دادگای ئازادی گەل دەبێت". واتە مانەوەیان گرێدراوە بە ئەندامێتی لە كەجەكە-دا، ئەگەر پەیڕەوی لە سیستەمی كەجەكە نەكەن دەردەكرێن.\n3- ئەم سیستەمە رێبەر و دامەزرێنەری بەپێی مادەی 11 عەبدوڵڵا ئۆجەلانە و چوارچێوەی ئایدیۆلۆژیك و فەلسەفیی ئەم سیستەمەش بەپێی مادەی 14، لەلایەن تاكێك، واتە خودی عەبدوڵڵا ئۆجەلانەوە بڕیار دەدرێت، چونكە ئەم سیستەمە لە روانگەی ئایدیۆلۆژیكەوە دەبێت بەپێی "هێڵی رێبەرایەتی" عەبدوڵڵا ئۆجەلان شكڵ بگرێت.\n4- بەپێی مادەی 36 "هێزی ئایدیۆلۆژیكی سیستەمی كەجەكە (حیزبی) پەكەیە" یە.\n"دیموكراسیی مەركەزی" كۆمۆنیستی لە بەرگی كۆنفیدراڵیزمی دیموكراتیكدا\nهەر لە مادەی چوار، بەندی یەكدا دەردەكەوێت كە كەجەكە مەبەستی دیموكراسی لیبراڵی نییە، بەڵكو دامەزراندنی جۆرێك لە دیموكراسی كۆلێكتیڤە كە كۆمۆنیستەكان وەكوو دیموكراسیی مەركەزی پێناسەیان دەكرد. جگە لە مادەی پێنج كە هەر تاكێكی كورد بە هاووڵاتی كەجەكە پێناسە دەكات، لە مادەكانی 10 ج و 31 الف-ج، ئەرك و مافەكانی هاووڵاتیش لە خزمەتی سەربازی و بەشەكانی تردا پێناسە دەكرێن. هەڵبژاردنی پەرلەمان بۆ كەجەكە گرنگ نییە، چونكە بەپێی مادەی 45: "كەجەكە تەنیا ئیرادەی گەل لە هەر چوار پارچەی كوردستان وەكوو بنەما دەبینێت".\nلە دیموكراسیی رادیكالی كەجەكە-دا دەبێت "هەر كەس كۆمۆنێك دامەزرێنێ" واتە مەجبوورە ببێتە ئەندامی لق و شوعبەیەكی كەجەكە. بەپێی مادەی 10 بەندی كاف، هەر تاكێك (هاووڵاتی كەجەكە) "دەبێت بە شێوەی ڕێكخراو بەشداری لە ژیانی كۆمەڵایەتی بكات". تەنانەت بەشداری لە هەڵبژاردنەكاندا مەجبوورییە، چونكە هەمان مادە بەندی (ه) رایدەگەیێنێ كە هەر هاووڵاتیەك "لە هەڵبژاردنەكاندا، لە بەدیهێنانی خەباتی دیموكراتیكی خۆیدا ئەركدارە". لە ئاستی جیهانیدا تەنیا تۆتالیتەریزمی بلۆكی سۆڤیەتی جاران و لە ئاستی رۆژهەڵاتی ناوەڕاستدا تەنیا حیزبی بەعس ئەو سیستەمەی پەیڕەو كردووە.\n10 3 ره شید | 17/4/2018\nبیرو باوه ری پ.ک.ک بیرو باوه ریکی کونی سه ده کانی رابردوویه له لیباس و روکیشیکی نویدا که به ئه مراز و که ره سه ی مودیرنی راگه یاندنی سه رده م ته بلیغی بو ده کری و میشکی گه نجان وخه لکانیکی ساویلکه ی ئارمانخوازی پی ده شوردریته وه و له هه موو قوناخ و هه نگاوه کانیشیدا هه رشکستی نه سیب بووه و له م جیهانه ی ئیمرودا ئه مه نه ک بو پ.ک.ک بو هیچ ده وله تیکیش سه رناگری !چاوجشانیک به په یوه ندیه ئاشکرا و نه هینیه کانی ئه م ریکخراوه یه له گه ل ده وله تانی دژ به کورد راستیه کمان بو ده رده خا بوون و به هیز بوون و مانه وه ی ئه م ریکخراوه یه هه ربو چه واشه کردن و له ری به ده رکردنی خه باتی راسته قینه ی ئازادیخوازانه ی گه لی کورد له ریره وی راست و دروستی خوی و پ.ک.ک زربرایه کی زور ناحه زه بو مه سه له ی کورد .\n7 0 دڵشاد | 17/4/2018\nبه قه‌ولی کۆریس کۆچیرا ، حیزبه کوردیه‌کان هه‌ر یه‌که و بە شوعارێک دێنه مه‌یدانی خه‌بات و پێیان وایه دوژمنانی کورد به پێی شوعار هەڵس و که‌وتیان له گەڵ دەکەن . کاک بێرۆزی بەرێز من ده‌ڵێم نه ته‌نیا ئێران و تورکیا و عێراق و سوریه بەڵکو وڵاتانی رۆژئاویی و ئه‌مریکایش شوعار بۆیان گرینگ نیه ،ئه‌ساسنامه و شوعار و کردەوه‌ی پارته دێموکراته‌کانی کوردستان رێک له گه‌ڵ رۆژائاو دەگونجێ و کێشەی نیه ، بەڵام دیتمان پێش و دوای رفراندوم چییان کرد ، رۆژئاوا پکک به ترۆریست دەزانێ کەچی نه تەنیا تاڵبانی پێ ترۆریست نیه منه‌ت باره لە گەڵیان دانسوتنی ئاشتی بکا ، به کورتی ، حیزبەکان مادام کورد بن به ئیسلامی و دموکرات و چەپ یەک شتن بۆ دوژمنانی کورد\n6 2 | 18/4/2018\nسپاس بۆ لێکدانەوەکەت دەتوانین بۆ زانیاری زیاتر سەردانی کتێبی توتالیریزم نووسینی هانا ئاڕێنت بەکەن کە کاک حەمە رەشید زەحمەتی کێشاوە وەریگێڕاوەتەوە سەرکوردی\n4 1 | 19/4/2018\nکاک رەشید، مەبەستی ئەم گوتارە پەیماننامەی کەجەکە و جەوهەری تۆتالیتەری پەکەکە بوو. بۆ هەڵداڕشتنەوەی گوتار و تیۆریی ناسیۆنالیزمی نەریتی کوردی لە چاورچێوەی حزبە نەریتەکاندا گوتارێکی تر ئامادە دەکرێت کە بە باوەری من ئەو ناسیۆنالیزمە لە قەیرانێکی قوولدایە. لەگەل رێز، بەهرۆز شوجاعی\n3 6 هیرانی | 19/4/2018\nوتارێكی تەواو حیزبیانەیە و لەساتەوەختێکدا نووسراوە کە تیایدا کۆنگرەی نەتەوەیی زەرورەتێکی هەنووکەییە وەک وەڵامدانەوەی ئەو هەموو هێرشە قڕکەرانەی دەکرێنە سەر کوردستان لەلایەن داگیرکەرانەوە. ئەم وتارە، ڕێخۆشکردنێکی سیاسیانەیە بۆ پرسی ڕەتکردنەوەی کۆنگرەی نەتەوەیی و ستراتیژ و سیاسەتی کەجەکە، هەروەها دەستپێکردنی ئەو هێرشە گەورەیەشە کە تورکیا و ئەوانەی لە فەلەکی تورکیادان بەتەمان بیکەنە سەر قەندیل و پەکەکە. كاکی شوجاعی وەک هەنگوینی لە داردا بینیبێتەوە و خەڵکی تر هەمووی نائاگا بن، بە زاراوەو چەمکی سیاسی گۆشکراو بە فارسی زمانان، شەلم کوێرم کەوتۆتە ناوو بە کەیفی خۆی پێناسە و لەیبڵ دەبەخشێتەوە. ئاغای شوجاعی وەک ئەوەی کۆپی و پەیستی ئارتیکلیکی یەنی شەفەقی کردبێت، پەکەکە بە توتالیتار، کۆمۆنیست، نادیموکراتیک و ستالینیستی(باشبوو نەیگووتوە کافر ومولحید و ئاگرپەرست وەک ئەردۆگان گووتەنی). من زۆر بەگومانەوە لەو وتارە دەڕوانم و بە دەستپێکێکی خەتەرناکی دادەنێم بۆ ئەو شاڵاوە بەرفراوانەی کە داگیرکەران و نۆکەر و ماستاوساردکەرەوەکان لە بەرگی لیبراڵیزمی نوێی ئاکەپە ئاسا دەیکەنە سەر هەموو کوردستان بەگشتی و پەکەکەش بە تایبەتی.\nنیشانەکردن : پەكەكە\n2761 ژمارەی بینین


سوید بەشداریکردنی لە پاڵەوانێتی هەڵبژاردەکانی ئەوروپا مسۆگەرکرد - Radio Sweden Kurdish - ڕادیۆی سوید - Radyoya Swêdê | Sveriges Radio\nسوید بەشداریکردنی لە پاڵەوانێتی هەڵبژاردەکانی ئەوروپا مسۆگەرکرد\nبڵاو کرایه‌وه onsdag 18 november 2015 kl 11.18\nهەڵبژاردەی تۆپی پێی سوید بەشداریکردنی لە پەڵەوانێتی هەڵبژاردە سەرکەوتووەکانی ئەوروپادا کە لە ساڵی ٢٠١٦ دا ئەنجامدەدرێت مسۆگەرکرد.\nئەمەش لەپاش ئەنجامدانی دواین یاری لە یارییە یەکلایکەرەوەکان (Play of matcher) کە دوێنێ شەو لەشاری شوێپینگهامن هەڵبژاردەی سوید ڕووبەڕی هەڵبژاردەی دانیمارک بووە وە. لەم ڕووبەڕووبوونەوەیەدا هەڵبژاردەی سوید دەبوا دەرئەنجامی یارییەکە بەیەکسانی یان بەبردنەوە کۆتایی پێبهێنێت بۆ ئەوە بتوانێت بەشداریکردن لە پاڵەوانێتی تۆپی پێی هەڵبژاردەکانی ئەوروپادا مسۆگەر بکات.\nلەبەشی یەکەم یارییەکەداو لەخوولەکی نۆزدەدا یاریزانی بەناوبانگی سوید سلاتان ئیبراهیمۆڤیچ توانی گۆڵی یەکەم بەلێدانێک کە لەکۆڕناڵەوە هەڵکرا تۆمار بکات.\nبەو دەرئەنجامەوە هەڵبژاردەی سوید سەرکەوتنی یەکلا کردبووەوە، بەڵام ٧٠ خوولەکی یاریکرد مابوو. هەر بەشی یەکەمی یارییەکەدا دانیمارک چەند هێرشیکی بردە سەر گۆڵی هەڵبژاردەی سوید، بەڵام بێدەئەنجام بوو وە بەشی یەکەمی یارییەک بەم دەرئەنجامە کۆتایی هات. واتە یەک بەهیچ.\nلەدەستپێکی بەشی دووەمی یارییەکەدا هەردوو هەڵبژاردەکە بەهۆشیارییەوە یارییان دەکرد و بەتایبەت هەڵبژاردەی سوید. هەرچەندە یاریزانانی دانیمارک لە ڕووی توانایی کۆششکردن یان لیاقەوە بەراورد بەسویدییەکان باشتر بوون و بەردەوام نزیکەی لە % ٦٠ یی یارکە تۆپیان لەقاچ دابووە، بەڵام لەخوولەکی ٧٠ سزایەکی ئازاد لەسەر گۆڵی دانیمارک دروست بوو. سلاتان ئیبراهیمۆڤیچ یاریزانی بەناوبانگی سوید لێدانی سزاکەی گرتە ئەستۆ.\nهەرچەندە مەوەدای نێوان گۆڵی دانیمارک و جێگەی تۆپەکە کە لەدەرەوەی هێڵی سزایی دانیمارکەوە دووربوو وە یاریزانانی دانیمارک بەربەستیان بۆ درووستکرد، بەڵام سلاتان ئیبراهیمۆڤیچ بەشێوەیکەی جوان تۆپەکەی بەئارستەی قەراغ گۆڵ لێدا. تۆپەکە بەپێچخواردنێکەوە چوو بەزاوی یان بەشی سەرەوەی گۆڵەکەداو سلاتان ئیبراهیمۆڤیچ گۆڵی دووەمی تۆمارکرد.\nئیدی بەتۆمارکردنی ئەم گۆڵە هەڵبژاردە سوید لەسەرکەوتنی یەکجاری نزیکبووەوە. هاوکات هێشتا ١٥ خوولەکێکی کاتی یاسایی یارییەکە مابوو. لەخوولەکی ٨١ یەکدا هەڵبژاردەی دانیمارک لەڕێگەی یاریزانێکی هێرشبەریانەوە بەلێدانی کەلە یان سەر توانی گۆڵی یەکەم بۆ دانیمارک تۆمار بکات.ئەمەش بوو بەهۆی ئەوەی کە هیوایەک لەلای یاریزانانی دانیمارک دروست ببێت. لە خوولەکی ٩٠ دیسانەوە یاریزانانی دانیمارک بەگۆڵپارێزیشیانەوە هێرشیان هێنایە سەر گۆڵی سویدو لەکاتی لێدانێکی کۆڕناڵدا توانیان لەو خوولەکەدا گۆڵی دووەم تۆمار بکەن. سەرەڕایی تۆمارکردنی دوو گۆڵی دانیمار لە سوید هێشتا بەم دەرئەنجامەوە هەر هەڵبژاردەی سوید سەردەکەوت، بەڵام مەترسی لەسەر هەڵبژاردەی سوید لەو سێ خوولەکە زیادەیی کە لە کاتی یاسایی یارییەکە زیاتر خرابوویە سەر یارییەکە درووست بوو.\nهاوکات یاریزانانی سوید بەتەواوی ماندوو بوو بوون. بەڵام لەدەرئەنجامدا یاریزانانی سوید توانیان خۆیان ڕاگرن و دەرئەنجامی یارییەکە بەیەکسانی لەبەرژوەندی خۆیان کۆتایی پیبهێنن، واتە دوو بەو دوو کە هەریەک لە سوید و دانیمارک یەکی دوو گۆڵیان لەیەکتر تۆمارکرد،\nوەک لەسەرتاوە ئاماژەمان پێکرد سوید بەدەرئەنجامی یەکسانی بۆ بەشداریکردن لە پاڵەوانێتی تۆپی پێی هەڵبژاردە سەرکەوتووەکانی ئەوروپا سەردەکەوت، ئەمەش لەبەر ئەوەی کە هەڵبژاردەی سوید لە یاریگایی خۆیدا و لەیەکەم ڕووبەڕووبوونەوەی لەگەڵ دانیمارکدا بە دەرئەنجامی دوو بەیەک سوید لە دانیمارکی بردبووەوە.\nجێگەی باسەر پاڵەوانێتی تۆپی پێی هەڵبژاردە سەرکەوتووەکانی ئەوروپا لەکۆتایی مانگی پێنجی ساڵی ٢٠١٦ لە وڵاتی فەرنسا ئەنجامدەدرێ.


موقتەدا سەدر داوایەکی ئاراستەی حەشدی شەعبی کرد\nرێبەری رەوتی سەدر رایگەیاند، نابێت حەشدی شەعبی تێکەڵ بە سیاسیەت و ناکۆکییەکان بکرێت. دەشڵێت، "پێویستە حەشدی شەعبی لە کەسە خراپەکان پاک بکرێتەوە".\nئەمڕۆ یەکشەممە، موقتەدا سەدر رێبەری رەوتی سەدر بە بۆنەی تێپەڕبوونی هەشت ساڵ بەسەر دەرکردنی فەتوای "جیهادی کیفائی" لەلایەن عەلی سیستانی مەرجەعی باڵای شیعەکانی عێراق، راگەیەنراوێکی بڵاوکردەوە.\nلە راگەیەنراوەکەدا ئاماژەی بەوەداوە، نابێت حەشدی شەعبی تێکەڵ بە سیاسیەت و ناکۆکییەکان بکرێت.\nدەشڵێت، پێویستە حەشدی شەعبی لە کەسە خراپەکان پاک بکرێتەوە، یەکەم لەپێناو مانەوەی ناوبانگی جیھاد، موجاھیدەکان و خوێنی پاکیان، دووەم لەپێناو بەھێزکردنی عێراق و ھێزە ئەمنییەکان، سێیەمشیان لەپێناو ئەوەی حەشدی شەعبی بە حەشدی نیشتمان بمێنێتەوە.\nلە بارەی فەتواکەی مەرجەعییەتیشەوە، موقتەدا سەدر لە راگەیەنراوەکیدا دەڵێت، بەھیچ شێوەیەک نابێت فەتواکەی مەرجەعی باڵا کە تایبەتە بە دامەزراندنی حەشدی شەعبی و رۆڵی گەورەی لە سەرخستنی عێراق ھەبووە، پشتگوێ بخرێت.\nلەبەشێکی دیکەی راگەیەنراوەکەیدا، موقتەدا سەدر ئاماژەی بەوەداوە، "سەرکۆنەی ھەموو ئەو کردە خراپانە دەکەم کە لەلایەن ھەندێک لە ئەندامانی حەشدی شەعبییەوە دەکرێت، لێرەوە پێویستە لەسەر ھەمووان حەشدی شەعبی و فەرماندەکانی رێکبخەنەوە و پابەندبن بە ناوەندییەوە، هەروەها پێویستە حەشدی شەعبی لە بەناو گرووپەکانەوە جیابکرێتەوە"\nدەشڵێت، نابێت حەشدی شەعبی، تێکەڵ بە سیاسەت، بازرگانی و ناکۆکییەکانەوە بکرێت.\nئەمە لەکاتێکدایە، هەشت ساڵ لەمەوبەر لە رێکەوتی ١٣ی حوزەیرانی ٢٠١٤ عەلی سیستانی مەرجەعی باڵای شیعەکانی عێراق بە فەتوای "جیهادی کیفائی" رێگەی بە پێکهێنانی حەشدی شەعبیدا بە ئامانجی رووبەڕووبوونەوەی رێکخراوە چەکدارییەکان و کۆنترۆڵکردنەوەی ناوچە داگیرکراوەکان.


نەوەی نوێ ئێستا هەشت ئەندامی لە پەرلەمانی کوردوستان و ٤ ئەندامی لە پەرلەمانی عێراقدا هەیە و چەندین هەرزەکار و گەنجی نائومێدکراو و توڕە لە دەسەڵاتی پارتی و یەکێتی بە جۆش و خرۆشەوە خەباتی بۆ دەکەن و بوەتە جێگای ئومێدیان. گەنجانی کەمئەزمونی دڵخۆشکراو بە نەوەی نوێ بێئاگان لەوەی دەسەڵات بەدەستانی نەوەی نوێکەیان لە بەغدا و کوردوستان و لە دەرەوەی وڵات کە لە گەڵ دنیای کرێش و پۆخڵی سیاسەت قسەدەکەن چیدەڵێن و نیازیان هەیە لە ئایندەدا چی بکەن.\nپرد خۆی چەمکێکی پڕواتای جوانە، پرد بەسەر ڕوبارە هار و هەژاوەکاندا دەمانپارێزێت لە مەترسیی بڕینی ڕێگاوبانی نێوان گوند و شارەکان کە دەبێتە هۆی بڕینی پەیوەندیی ئینسانیی خەڵکەکانیان، پردەکان دەمانپارێزن لە ئاوبردن ، باوەڕداران بەسەر پردی (ٍصرات) دا دەپەڕنەوە بۆ بەهەشت. پردێکی سەر ڕێگای سەرەکیی نزیک گوندی سماقولی بەهۆی لافاوی ئاوەوە گیراوە و بوەتە هۆی کێشەی زۆر بۆ خەڵکی ناوچەکە و بۆ هەمو ئەوانەی لەو ڕێگایەوە هاتوچۆی نێوان هەولێر و سلێمانی دەکەن.\n(چارلس داروێن) لە کتێبی بەناوبانگی (ڕەچەڵەکی چەشنەکان) لە باسکردنی پێڤاژۆی دورودرێژی گەشەکردنی زیندەوەرە سەرەتاییەکان بۆ مرۆڤ دەڵێت (مانەوە بۆ بەهێزەکانە)، من دەڵێم نەخێرمانەوە بۆ عاقڵ و هاوسەنگەکانە!


گەرمیان:سمینارێك لە بارەی دیاریكردنی پایتەختی جینۆسایدو ئەنفال و شەهید | جینۆساید كورد\n16-11-2014 بە سەرپەرشتی لیژنەی رێكخراوەكانی ئەنفال و جینۆسایدو رێكخراوە جەماوەری و مەدەنیەكانی گەرمیان، كاتژمێری “2”و نیوی پاش نیوەڕۆ لە هۆڵی كتێبخانەی گشتی كەلار سمینارێك سازكرا، سەبارەت بە دیاریكردنی پایتەختی ئەنفال و شەهید.\nلە سمینارەكە بەشێكی بەرچاو لە رۆژشنبیرو نوسەرو چالاكوانەكانی بواری ئەنفال و جینۆسایدو نوێنەری یەكە ئیدارییەكانی گەرمیان و كەلار ئامادەی دانیشتنەكە بوون.\nدوای چەند چركەیەك وەستان بۆ گیانی پاكی شەهیدان، دەرگای گفتوگۆكردن لە سەر كارنامەی پێشكەش كراو خرایە سەرپشت.\nلە كارنامەكە كۆمەڵێك ناو وەك بیرۆكە بۆناوی پایتەختی شەهیدو ئەنفال بەم شێوەیە خرابوە ڕوو” ئەنفال و جینۆساید، قوربانی و بەرخ و دان، شەهیدو ئەنفال، ئەنفال و بەرگری، مەڵبەندی قوربانی، ئاوارەو ئەنفال، مەڵبەندی ژیانەوە، پایتەختی ژیان دۆستی، ئەنفال و خۆڕاگری، قوربانیدان و رێگای ئازادی، بەرگری، بەرەنگاری” .\nئەو بەڕێزانەی كە بەشداری گفتوگۆكانیان كرد، رای جیاوازیان هەبوو، لە نێویاندا رای بەشێك لە كەس و كاری قوربانیان پێیان “وابوو پێویستە پێش هەمووشتێك خزمەتی كەس و كاری ئەنفال و شەهیدو قوربانیان بكرێ، پاش ئەوە بیر لە داتاشینی ناو بۆ گەرمیان بكرێتەوە” ئەمە رای سەباح كونە كۆتری تاقانەی ئەنفال بوو.\nبەڵام ڕای تریش پێچەوانەی رایەكەی سەباح پێی وابوو “ئەگەر ناوی پایتەختەكە دیاریكرا، ئەوكاتە گەرمیان دەبێـە خاوەنی ئیمتیازی زیاترو خزمەتگوزاری زیاتری بۆ دەكرێ” ئەمەم رایەش لەلایەن سەید عەدنان جێگری بەرێوەبەری پەروەردەی گەرمیان خرایە ڕوو.\nشێخ جەلال قایمقامی كەلار پێی وابوو كەلار لە رووی جوگرافی و سامانی ژێر زەوی و هتد بۆ دیاریكردنی وەك پایتەختی ئەنفال و شەهید گونجاوە.\nهۆشیار عەبدل عەزیز پێشناری ئەوەی كرد: پایتەختی بەرخ و دان و ژیانەوە بۆ گەرمیان گونجاوە.\nڕۆژنامەنوس مەلا تەحسین گەرمیانی: من لە گەڵ پایتەخت نیم، دۆخی كوردستان تەحەمولی ئەم ناكات، ئەمە لە كۆتایدا دەبێـتە دیاردەو بواری زۆرتر هەیە بتوانین تەئكید لە پێشكەش كردنی خزمەتگوزاری بكرێتەوە.\nنووسەرو شاعیر ساڵەح هەلاج پێی وابوو: ئەم شتە زۆر نامۆیە بەلامەوە، بیرۆكەیەكی وا ناوچەكەمان جاریكی تر بكەینە یادگاری بۆ نەوەكانمان، پێویستە بیر لە ناوێكی گونجاو تر بكەینەوە. كە باسی ئەنفال دەكرێ هەموو گیانم دەلەرزێ، با فێری پێكەنین و خۆشی\nنوسەرو چالاكوانی بواری جینۆساید تەها سلێمان: لە بەشدارییەكەیدا وتی: پێش هەموو شتێك زۆر گرنگە لە گشاندنی چەمكی شارگەرێتی و ناوچە گەرێتی دوور بكەوینەوە، تاوانی ئەنفال و تاوانی جینۆسایدو كیمیاباران دژ بە هەموو گەلی كوردستان كراوە، لە هەمانكاتدا ناسنامەی گەلێكی ستەم لێكراوە، ناكرێ ئەم بابەتە لە شارێك حەسر بكەین، بەبڕوای من یان “گەرمیان” یان “كەركوك” بۆ ئەم مەبەستە دەست نیشان بكەین، بۆ ناو لێنانیش ئەنفال و كیمیاباران و جینۆساید لە بنەڕەتدا قیزەوەنن، پێشنیار دەكەم “پایتەختی ژیان دۆستی” وەك پاشگری دەست نیشانكردنی شوێنەكە دابنرێ.\nچالاكوان عومەر عەبدوڵا: رای وابوو شارەزایان بۆ ناولێنان بانگێشت بكرایە، چونكە ئەمە پرس و بابەتێكی هەستیارە، دەبوایە وەك پڕۆژە چەند لیژنەیەك دروست بكرایە بۆ گەڵاڵەكردنی ناوو ناوەڕۆ؟\nنوسەرو كەسایەتی دیاری گەرمیان سەڵاحەدین عەبدل حەمید پێی وابوو: كاتێك داوای شتێك دەكەی دەبێتە هۆكارەكانی دیاربكرێ، باشتێك نەكەین ببێتە هۆكاری گلەیی و گازاندەی شاروشارۆچكەكانی تری كوردستان.\nنوسەرو رۆژنامەنووس ئەحمەد مەحمەد پێێ وابوو: پێویستە ئەنفال بچوك نەكەینەوە بۆ شارێك و دوان، وا بكەین بشێت بۆ هەموو كوردستان. ئەنفال و جینۆساید بە پەسەند دەزانم وەك پاشگری ناوی گەرمیان بۆ بە پایتەختكردنی.\nچالاكوان ئەنوەر حمەلاوپێی وابوو: پێویستە بوار نەدەین ئەم شتە بچوك بكەینەوە، گەرمیان شیاوی ئەوەیە بكرێـتە پایتەختی شەهیدو ئەنفال”.\nبەڕێوەبەری شارەوانیەكانی گەرمیان سەید جواد پێی وابوو: ئێمە شوێن و جێگای ئەنفالەكانمان جارێكی تر شێواندوەو تێك داوەتەوە، پێویستە رووخساری لادێكانمان نەشوێنین.\nئەمەو لە كۆتایی سمینارەكەدا لیژنەی بەڕێوەبەردن بە وەرگرتنی راو سەرنجی ئامادەبوان بڕیاریدا جارێكی تر لیژنەكە بە سەرجەم پێشنیارەكاندا بچێتەوەو هەموو ناوو بیرۆكەكان لە گەڵ كەسانی پسپۆرو شارەزا تاوتوی َبكات و لە سمینارێكی فراوانتردا گفتوگۆی ئەم پرسە بكرێتەوە.\nگەرمیان، واتە وڵاتی گەرم یان ناوچەی گەرم، لەوشەی باگرمی ــ ییەوە ھاتووە، واتە ناوچە گەرمەكان بەرامبەر بەوشەی زۆزان،واتە ناوچە ساردەكان، كە لەدوو‌وشەی دژ بەیەكدا بەدی دەكرێت “گەرمەسێر ــ سەردسێر” بۆیە دەكرێت ئاو‌و ھەوا بكرێتە بنچینەی جیاكردنەوەی ناوچەی گەرمیان لەناوچەی كوێستان یان ناوچەكانی تری وەكو ھەورامان، شارەزوور و قەرەداخ، شارباژێر، پشتدەر، بتوێن..\nسنووری جوگرافی گەرمیان لەباكوورەوە لەشوێنی ئاوێتەبوونی چەمی دەردەوێن لەباشوری دەربەندیخان، لەگەڵ ڕووباری سیروان، بەرەو رۆژئاوا، لەباشوری شاخی گوڵان و زەردە و سەگرمە بۆ باكوری ناحیەی سەنگاو، بەرەو رۆژئاوای بۆ تەكیەی كاكەمەند بۆ سەر ڕووباری زێی بچوك لە باشووری ناحیەی قەرەناو. لەرۆژئاواشەوە بەڕووباری زێی بچوك دا لەقەرەناوەوە بۆ باشووری، تا دەگاتە بەرزاییەكانی حەمرین، لەباشووریشەوە لەشوێنی یەكگرتنی زێی بچوكو بەرزاییەكانی حەمرین بەرەو رۆژھەڵات بەبناری باكوری حەمریندا، تا دەگاتە نزیكی ناحیەی (جەلەولا ــ قەرەغان)ی سەر رووباری سیروان. لەڕۆژھەڵاتەوە لەناحیەی (جەلەولا ــ قەرەغان)ەوە بەڕووباری سیرواندا، بۆ باكوور تا دەگاتە جێگەی تێكەڵ بوونی چەمی دەرەدوێنو سیروان، لەباشوری دەربەندیخاندا. بەمەش ھەریەكە لە شار و شارۆچكەكانی كەكووك، كەلار، كفری، چەمچەماڵ، خانەقین، دووزخورماتوو، مەندەلی، بەدرە، پێباز (باوەنور)، ڕزگاری (سمود) سەرقەڵا، جەلەولا، سەعدیە، جەبارە، قەرەتەپە، جەسان، مەیدان، قۆرەتوو، تەكیەی كاكەمەند، تەكیەی جەباری و شۆڕش دەگرێتەوە.\nپێكھاتەی ئیداری گەرمیان\nئەو ناوچە فراوانەی كە بە گەرمیان دەناسرێت، بەدرێژایی مێژووی ناوچەكە و عێراقیش تەنھا یەك ناوەندی پارێزگای لێبووە كە كەركووك بووە. لەزۆربەی سەردەمەكاندا لەڕووی ئیداری و سەربازییەوە گەرمیان سەر بەناوەندی كەركووك بووە، لەسەردەمی دروست بوونی دەوڵەتی عێراق ھەر زوو بەھۆی دۆزینەوەی نەوت لەناوچەكەدا ھەوڵی گۆڕینی جوگرافی و ئیداری ناوچەكە دراو قەزای خانەقین گواسترایەوە بۆ سەر پارێزگای دیالە و دواتریش لەدوای بەیاننامەی ١١ی ئازاری ١٩٧٠، بۆ بچوكتر كردنەوەی سنوری جوگرافیای كەركووك لەساڵی ١٩٧٥ دا ناحیەی شێروانە ناوەكەی گۆڕا بۆ “سەرقەلعە” و ٢١ موقاتەعە لە ناحیەی شێروانەی پێشوو خراونەتە سەر قەزای تازە دامەزراوی كەلار، دیارە بەئەمەش ڕێگەیان خۆش كرد بۆ ئەوەی قەزاكانی كەلار و چەمچەماڵ‌و كفری و دووزخورماتوو لە كەركووك جیا بكرێتەوەو بخرێنە سەر پارێزگای سلێمانی و پارێزگای تكریت و پارێزگای دیالە كە بەپێی فەرمانی كۆماری ٦٠٨ لەساڵی ١٩٧٥ و فەرمانی كۆماری (٤١) لە ١٩٧٦ ناوی كەركوكیش بەپێی ھەمان فەرمان گۆڕا بۆ التڕمیم. ھۆكاری دەركردنی ئەم ھەموو فەرمانەش بونی نەوت‌و ھەروەھا گۆڕینی باری دیمۆگرافی ناوچەكە بوو بەتایبەتی كەركوك و كە ئەوەش بە قۆناغی یەكەمی تەعریب دەناسرێت. لەدوای ڕوخانی رژێمی بەعس و ئازادكردنی عێراق لەچنگ دەسەڵاتی دیكتاتۆرییەت و سنوری ئیداری گەرمیان پچڕپچڕەو ناوەندێكی بەڕێوەبردنی نەبوو، چونكە ئەو یەكە ئیدارییەی كە بەناوی كەركووكەوە لە دەربەندیخان دروسكرابوو ھەڵوەشێنرایەوە. دابەش بوونی ئێستای ئیداری ناوچەی گەرمیان بەم شێوەیەیە: قەزاكانی كەلار، چەمچەماڵ و كفری ئێستا ئیدارەیەكی سەربەخۆیان ھەیە كە پارێزگایەكی ناڕەسمیە ناوی نراوە ئیدارەی گەرمیان. لەئێستادا قەزای خانەقین و ناحیەی مەندەلی و سەر بە پارێزگای دیالەن و قەزای بەدرە و ناحیەی جەسانیش سەر بە پارێزگای واستن، دووزخورماتووش سەر بە پارێزگای سەلاحەدینە، ئەم ناوچانەش لەدەستووری عێراقدا بە ناوچەی جێناكۆكەكان ناویان براوە. كەلار وەكو شارێكی گەورەو ناوەندی بەڕێوەبردنی گەرمیان دەركەوتووە، بەیەكێك لەگەورەترین قەزاكانی عێراق و ھەرێمی كوردستان دادەنرێت لەڕووی ژمارەی دانیشتوانەوە.\nتاگەکان ئەنفال بەعس بەڵگەنامە تاوان جینۆساید داعش شەهید كوردستان گەرمیان


دەزگای لوتكە بۆ كاروباری پەنابەران، ئاماری هەشت مانگی ئەمساڵی كۆچبەرانی و قوربانییانی بڵاوكردەوە، زیاتر لە 37 هەزار كەس كۆچیان كردووە.\nبەپێی ئامارە بڵاوكراوەكەی دەزگای لوتكە، لە هەشت مانگی ئەمساڵدا 37 هەزار و 250 كەس لە هەرێمی كوردستان كۆچیانكردووە، 10 كۆچبەر گیانیان لەدەستداوە و 12شیان بێسەروشوێن بوون.\nلە ماوەی چەند ساڵی ڕابردوودا كۆچ لە هەرێمی كوردستانەوە بۆ دەرەوە، بەتایبەت لەلایەن توێژی گەنجانەوە زیادیكردووە، لە تەواوی ناوچەكانی هەرێمەوە كۆچ دەكرێت، بەڵام لە سنووری ئیداری ڕاپەڕین كۆچكردنی گەنجان بووەتە دیاردەیەكی بەرچاو.\nكۆچبەران جگە لە قورسییەكانی ڕێگای گەیشتن بە ئەوروپا، زۆرجار بەرەوڕووی ئەگەری گیانلەدەستدان و خنكان دەبنەوە.\nفەرمانداری یەکینەکانی رۆژهەڵاتی کوردستان – YRK ڕایگەیاند، ماوەیەکە لە چەند شوێنێکی ڕۆژهەڵاتی کوردستان، هێزەکانی سەربە سوپای پاسداران باجگیرییان…


ئەگەر تەنگژەی توركیاو یۆنان بتەقێتەوە ترامپ چۆن چارەسەری دەكات؟\n27/06/2020 1256 جار خوێندراوه‌ته‌وه\nسەرەتا دەستم كرد بەخوێندنەوەی پەرتوكەكەی جۆن بۆڵتۆن- ی ڕاوێژكاری پێشووی ئاسایشی نەتەوەیی ئەمریكا، دواتر هەوڵمدا بیهێنمە خەیاڵی خۆمەوە، كە ئەگەر لە ساڵی 2020 تەنگژەیەك لە نێوان توركیا و یۆناندا ڕووبدات، كام لە بەرپرسانی كۆشكی سپی بەدەم چارەسەركردنییەوە دەچن.\nئەو چیرۆكانەی گوێبیستییان بووم سەبارەت بە چۆنییەتی پەیپێبردن و تێگەیشتنی دۆناڵد تڕەمپ- ی سەرۆكی ئەمریكا سەبارەت بە پرسەكانی سیاسەتی دەرەوە و چارەسەركردنیان، هەم جێی پێكەنین و هەم جێی دڵەڕاوكێن.\nكاتێك ئەلیكسیس تسیبڕاس- ی سەرۆك وەزیری یۆنان سەردانی كۆشكی سپی كرد، چەند پرسێكی پەیوەست بە ناكۆكییەكانی نێوان توركیا و یۆنانی ورژاندن. ئاماژەشی بە هەڕەشەكانی دەریای ئیجە و هەڵكشانی بارگرژییەكان و پرسی قوبڕس كرد.\nئەو كات وڵامەكەی تڕەمپ ئەوە بوو كە وتی: " ئەردۆغان پیاوێكی باشە، ئەو هاوبەشێكی ناوازەیە و دەكرێت ئەو پرسەی لەگەڵ باس بكەی. بۆچی سەودا و مامەڵەیەكی لەگەڵ واژۆ ناكەی؟".\nلە دیدگای تڕەمپەوە، گرنگ نەبوو پرسە ورژێندراوەكانی سەرۆك وەزیرانی یۆنان، پرسی بنیاتنانی میوانخانەیەك بێت لە ئەستەمبوڵ یان پرسی سەروەری نیشتمانی وڵاتێك بێت.\nكاتێكیش سەرۆك وەزیری یۆنان بۆ جاری دووەم سەردانی كۆشكی سپی كرد لە واشنتۆن و باسیشی لەو هێڵانە كرد كە بۆ یۆنان هێڵی سورن و نابێت توركیا بیانبەزێنێت، بە تایبەتیش لەوەی پەیوەستە بە چالاكییەكانی گەڕان و پشكنینی توركیا بە دوای ووزەدا لە ئاوەكانی یۆناندا، وڵامەكەی تڕەمپ هەموو ئەوانەی سەرسام كردن كە لە دانیشتنەكە بەشداربوون.\nترامپ لەو بارەوە وتی: " پێم وا نییە هەندێك كات بیرۆكەیەكی باش كە پێش گەیشتنە ڕێككەوتن دۆخە بەرەو ئەوپەری توندی بەرین".\nلەو كاتەدا بە ناچاری بەرپرسێكی دیكەی ئەمریكی خۆی لە باسەكە وەردا و ئەوەی ڕوونكردەوە كە ڕووداوێكی سەربازی لەو جۆرە لە ڕۆژهەڵاتی دەریای سپی ناوەڕاست گەمە نییە، چونكە زۆر بە ئاسانی دەتوانێت سەقامگیری تەواوی ناوچەكە بخاتە مەترسییەوە.\nكاتێكیش پەرتوكی " زە ڕوم ویر ئت هەپیند" ی جۆن بۆڵتۆن- م دەخوێنییەوە كە نوسەرەكەی كۆترێكی ئاشتیخواز نییە، پەی بەوە دەبەیت كە لە ئەقڵیەتی تڕەمپدا، هەموو پرسەكانی سیاسەتی دەرەوە وەك یەكن و بە هەمان ناباوی و نائەقڵانییەوە تەماشایان دەكات.\nتڕەمپ هەر وادەكات و بۆچوونەكانی خۆی دەگۆڕێت، توڕە دەبێت، سەوداو و مامەڵەكان ئەنجام دەدات، ڕاوێژكارەكانی فەرامۆش دەكات و بە شێوەیەكی پلانبۆداڕێژراو دەسە‌ڵاتەكانیان سەرەوژێر دەكات، ئەمە جگە لەوەی ڕقی لە چەمكی دەوڵەتی قوڵە لەوەی لە داڵانەكانی كۆشكی سپیدا لە  واشنتۆن پیادە بكرێت. بە واتایەكی دیكه، میكانیزمە باوە پەیڕەوكراوەكانی سیاسەتی دەرەوەی ئەمریكا تەفروتونا كراون و نەماون، هەروەك لە ڕابردوودا پیادە دەكران.\nئایا ئەمە لە ڕووی كردەییەوە چی دەگەیەنێت؟ وڵامەكە ئەوەیە كە ئەمە یادەوەری ساڵی 1974 مان بیر دەخاتەوە كە ئەو كات لە ویلایەتە یەكگرتووەكانی ئەمریكا بۆشاییەك هەبوو لە دەسەڵات ، بەڵام ئەوەی ئێستا هەیە و ڕوودەدات، زۆر لە جاران مەترسیدارترە و لە چەند مانگی ئایندەش هەر وەك ئێستا دەبێت.\nئەگەر ڕووداوێكی مەترسیدار لە دەریای ئیجە یان دورگەی كریت- دا ڕووبدات، ئەو كات كەس نازانێت بۆ چارەسەركردنی دەبێت پەیوەندی بە كام بەرپرسی واشنتۆنەوە بكەیت، یاخود ئەو وڵامەی لەوبارەوە دەستت دەكەوێت چی دەبێت و چی نابێت. ئەو كات بەرپرسە ئەمریكییەكان و گۆنگریسمانەكان ڕۆڵی خۆیان دەگێڕن، بەڵام لە كۆتاییدا بڕیارەكە لە كۆشكی سپییەوە دەدرێت.\nپسپۆڕانی شارەزای پەیوەندییەكانی نێوان ئەمریكا – یۆنان، گریمانەی ئەوە دەكەن كە مایك پۆمپیۆ- ی وەزیری دەرەوەی ئەمریكا لە تەنگژەیەكی لەو جۆرەدا ئارەزووی ڕۆڵگێڕان دەكات.\nبەڵام ئەمە تەنها پێشبینییەكە؛ لە ڕاستیدا ئەوان لەوە دڵنیانین كە ئاخۆ ئەوكات چی ڕوودەدات، كەس ناتوانێت پێشبینی ئەوە بكات لە دۆخێكی ئاوادا لە واشنتۆن چۆناو چۆن بڕیار دەدرێت. ئەگەر بچوكترین گومانیشتان لەو قسانەی من هەیە، دەتوانن پەرتووكەكەی جۆن بۆڵتۆن بخوێننەوە.\nسەرچاوە: پێگەی ئەلەكترۆنی موستەقبەل\nنووسەر: ئەلیكسیس باباتشیڵس\nهاتنی كۆمپانیای نەوتی ئەمەریكی دەرگا لەبەردەم وەبەرهێنانی كۆمپانیا بیانییەكان لەرۆژئاوای كوردستان دەكاتەوە\nكۆنگرێسی ئەمریكا "بریارێكی گرنگ" دژ بەحەشدی شەعبی دەردەكات\nئەوە ئەردۆغانە یان توركیایە؟\nگەندەڵییەكانی بەرپرسانی عێراق‌و هەرێمی كوردستان